text:
Kuri iki cyumweru tariki 22/02/2015 nibwo Korari Shekinah isanzwe ikorera umurimo w’Imana mu itorero rya ADEPR-Paruwasi Nyarugunga ku mudugudu wa Rwimbogo, yamuritse Alubumu yayo y’amashusho yabo ya mbere bise "Uri intwari Yesu."
Iki gikorwa cyabereye mu rusengero rwa Christian Life Assembly (CLA) i Nyarutarama, cyatangiye ahagana sa munani n’igice kitabirwa n’imbaga y’abantu batandukanye baturutse mu matorero n’amadini atandukanye, yaba mu mujyi wa Kigali ndetse no hanze yawo.
Umuyobozi wa korari Shekinah Rwanamiza Egide yatangaje ko bishimira cyane uburyo Imana yabanye nabo, ndetse n’umusaruro Imana yabahaye haba mu buryo abakitabiriye babashije guhembuka ndetse n’umusaruro mu bijyanye n’amafaranga, kuko babashije gukusanya agera kuri Miliyoni 7,405,000 y’amanyarwanda, aya mafaranga ngo akaba azakoreshwa mu kwagura umurimo wo kwamamaza ubutumwa bwiza mu ndirimbo.
Ibi kandi byanashimangiwe na bamwe mu bayobozi b’itorero ADEPR bitabiriye iki gitaramo, barimo umuyobozi wungirije wa ADEPR-Ururembo rw’uburengereza Seth Munyamahoro, umushumba wa Paruwasi ADEPR-Nyarugunga n’abandi.
Bafungura Album yabo ku mugaragaro
Ikindi cyanashimishije iyi korari ni uko wabonaga igitaramo cyabo kitabiriwe n’abantu baturutse kure mu ntara, ibintu bidakakunze kubaho mu bindi bitaramo nk’ibi.
Mu bandi bafashije iyi korari guhimbaza Imana harimo korari Besalel, korari Itabaza ya ADEPR-Bibare, korari Glogotha ya ADEPR-Nyagatovu na zo zanejeje bikomeye abitabiriye iki gitaramo.
Ubuyobozi bw’iyi korari bukaba butangaza ko nyuma y’iki gitaramo bagiye gukomerezaho bavuga ubutumwa yaba mu mujyi wa Kigali, hanze yawo ndetse no hanze y’igihugu.


c: text/html

text:
Bamwe mu baturage bo mu karere ka Kirehe ntibishimira uburyo inkunga igenerwa abatishoboye inyuzwa mu Mirenge Sacco n’andi ma Banki anyuranye kuko ngo wa muturage n’ubundi abirenganiramo kubera ko ahanini aya ma banki abasaba ibyangombwa batabasha kubonera ubushobozi ubundi bakanatinda kubona aya mafaranga
Bamwe mu baturage bo mu Mirenge itandukanye y’akarere ka Kirehe baganiye na MUHABURA.rw batubwiye ko(...)
Bamwe mu baturage bo mu karere ka Kirehe ntibishimira uburyo inkunga igenerwa abatishoboye inyuzwa mu Mirenge Sacco n’andi ma Banki anyuranye kuko ngo wa muturage n’ubundi abirenganiramo kubera ko ahanini aya ma banki abasaba ibyangombwa batabasha kubonera ubushobozi ubundi bakanatinda kubona aya mafaranga
Bamwe mu baturage bo mu Mirenge itandukanye y’akarere ka Kirehe baganiye na MUHABURA.rw batubwiye ko babangamirwa cyane n’Umurenge Sacco kuko amafaranga Leta yatanze nk’inkunga igoboka abatishobye ariko iyi Koperative ikaba iyafata nk’inguzanyo ari naho hava kugora abaturage baba bagenewe iyi nkunga mu gihe baba bagiye kuyifata.
Bavuga kandi ko kugira ngo umuturage azakure aya mafaranga ku Murenge Sacco usanga asabwa ibintu byinshi harimo no kuba agomba kugira konti muri iyi koperative, kuba amaze amezi atatu n’ibindi byinshi binaniza aba baturage baba akenshi babarizwa mu cyiciro cya mbere cy’ubudehe ahanini uba usanga batishoboye na gato
Uwitwa Ngabonziza Augustin utuye mu wa Kirehe ahamya ko aya mananiza bashyirwaho n’Umurenge Sacco abagora cyane ko n’ubundi nta bushobozi baba bari basanzwe bafite bwabemerera kuba bafite konti muri Sacco
Ikindi kibazo kandi ngo ni uko usanga iki kigo cya Sacco aba ari kimwe mu Murenge bikagora cyane bamwe baba batuye mu bice bya kure cyangwa ababa babarurirwa muri uwo murenge ariko basuhutse kujya gushaka amaramuko n’imibereho.
Justin ati “Abaturage tuvunwa cyane no kugira ngo amafaranga Leta iduha nka VUP azatugereho bitewe n’uko anyuzwa muri Sacco ugasanga badusaba ibintu byinshi mbese biba bimeze nk’aho turimo kwaka inguzanyo muri iyi koperative, rero turasaba Leta ko yazakosora icyo kintu kuko turabangamiwe cyane”
Uyu Justin kandi akomeza avuga ko bigora cyane babaturage baba n’ubundi batishoboye kuko usanga basabwa kuba bari basanzwe bakorana n’iyi Koperative ariko ugasanga bidashoboka ko umuntu yaba akorana na Banki ngo ajye u kiciro cya mbere cy’Ubudehe.
Aba baturage kandi bakomeza bemeza ko iyi koperative abananiza kugeza n’ubwo umuntu ashobora kumara amezi agera kuri abiri amafaranga ye Atari yayabona kandi Leta yo izi ko yahaye abaturage bayo ubufasha. Gusa ku rundi ruhande aba baturage basaba ko uburyo bw’imitangire y’iyi nkunga bwavugururwa.
N’ubwo iki kibazo gihangayikishije abatuye akarere ka Kirehe ugisanga no hirya no hino muri iyi Ntara y’I Burasirazuba, Umunyamabanga Nshingwabikorwa w’Iyi Ntara, Makombe Jean Marie Vianney ahamya ko ubusanzwe ubuyobozi bw’Ibanza aribwo buba bukwiye kugaragaza aho abaturage bafite ibibazo kuzamura kugeza ku rwego rw’Akarere hanyuma bigakosorwa
Makombe Jean Marie Vianney avuga ko inshingano za Leta ari ugufasha no kurinda abaturage ibashakira uburyo bwiza bw’imibereho n’ibindi.
Makombe ati “Urumva niba koko icyo ari ikibazo kibangamiye abaturage twe nk’ubuyobozi tugomba gushaka ni iki cyakorwa ndetse n’uburyo cyakorwamo neza hatagize umuturage n’umwe ubangamirwa kuko nicyo Leta ishinzwe”
Ati “Umuturage akwiye kugira uburenganzira cyane cyane kuri izi gahunda bagenerwa na Leta hagomba gushaka uburyo zibageraho neza hatagize ubangamirwa ari nayo mpamvu inzego zose tugiye kuzisaba gukorana kugirango harebwe icyakorwa nibiba ngombwa ko twahindura uburyo bwo gutangamo iyi nkunga ya VUP n’izindi zose ubwo tuzakora ubuvugizi ku nzego zo hejuru yacu hanyuma harebwe igikorwa”
Iki ni ikibazo usanga kiganje hirya no hino mu gihugu aho usanga akenshi aba baturage bagenerwa iyi nkunga baba bari mu byiciro by’ababana n’ubumuga cyangwa ari abasaza cyane ku buryo akenshi biba bigoranye kuba babasha gukorana n’ibigo by’imari mu gihe bibasaba gukora urugendo cyangwa kumara iminsi bajya gushaka serivisi mu gihe ibi bigo bibasaba ibyangombwa batanabasha kubonera ubushobozi
Yanditswe na Akayezu Jean de Dieu/MUHABURA.rw

robotstxt: allowed

filter: keep


text:
Ku munsi w’isoko ni bwo abaturage bo mu karere ka Mugombwa, mu ntara ya Butare, batezaga utwabo ngo babone udufaranga tw’impamba. Abo baturage begereye umupaka w’Urwanda n’Uburundi bashaka guhunga bakurikira abandi bari hagati y’ibihumbi bibiri n’ibihumbi bitatu bamaze ibyumweru bibiri bahunga.
Intandaro y’ihunga ry’abo baturage ahanini ni imyumvire ya gacaca. Bamwe twaganiriye bavuga ko mu ikusanyamakuru - muri gacaca - bigaragara ko bashaka kugereka icyaha kuri buri muntu wese wari utuye aho mu gihe cya genocide. Ngo iyo hagize utangaza ko undi yayigizemo uruhare, ngo nta burenganzira uwo muntu agira bwo kwisobanura. Ikindi ngo ni uko iyo umuntu atanze ubuhamya agaragaza ko yabuhagazeho bamwumvisha ko na we yabigizemo uruhare ngo kuko atari kurebera gusa.
Ibyo byaje kongerwa n’ibihuha byinshi birimo n’ikivuga ko ngo abacitse ku icumu rya genocide bari hafi kwihorera. Ngo haguzwe udufuni tuzakoreshwa, n’imiringa izambikwa abatagomba kwicwa. Ibyo ngo byari kuba itariki ya 15 z’ukwa kane, nyuma haza kuvugwa na 25 z’ukwa kane yo kurangiza icyumweru cy’icyunamo muri Butare.
Muri ako karere ka Mugombwa twasanze icyakora hari ubucuruzi bw’ibyuma bishaje byoherezwa Uganda n’ahandi hose mu Rwanda, birimo n’amafuni. Bigurishwa amakamyo abijyana mu nganda za Uganda, aho bihindurwamo ibindi bikoresho bishya. Ibyo ariko ni ubucuruzi busanzwe n’ubwo byabaye imwe mu ntandaro yo gutera abantu ubwoba ngo bahunge.
Ikindi cyaje kuba intandaro y’ihunga nko mu karere ka Mugomwa mu murenge wa Cyumba nkuko abaturage babidusobanuriye, ngo ni uko bategetswe guhingira abacitse ku icumu ku buntu, ibyo bikaba byarafashwe nk’imirimo y’agahato. Ayo mabwiriza ngo yatanzwe n’umuhuzabikorwa w’uwo murenge.
Umukecuru watwibwiye ku izina rya Marita avuga ko ngo atakirara mu nzu kuko abantu baturanye bose bagiye. Ngo arara mu bihugu kugira ngo arinde umutekano we. Nyiramana wo mu murenge wa Rwamiko na we avuga ko abantu hafi ya bose
bahunze, ko na we yabujijwe n’utwana twe tw’inkurikirane dutatu.
Padiri mukuru wa Paruwasi ya Mugombwa, Deo Birindabagabo, yadutangarije ko no mu bahunga harimo imiryango ikennye cyane. Yanatubwiye ko umubare munini wahunze mu gihe abasirikare basimburanaga. Batayo ya 53 yagombaga
kujya mu mahugurwa mu Ruhengeri kugira ngo yoherezwe Darefour, iya 35 yagombaga gusimbura yahageze itinze nyuma y’iminsi itatu. Muri icyo gihe
ubwoba bwariyongereye cyane mu baturage bagenda ari benshi.
Ubusanzwe icyakora aho muri Mugombwa Abahutu n’Abatutsi bari babanye neza kimwe n’ahandi hose mu gihugu. Ikindi kandi twashoboye kumenya ni uko nta baturage batotejwe cyangwa ngo bafungwe.
Umubare w’abahunga ni munini n’ubwo HCR yatangaje gusa abarenga ibihumbi bibiri mu mpera z’icyumweru gishize.
Abandi Banyarwanda bahunga ni abagana Uganda hamaze gushyika ubu abagera ku bihumbi 2.


text:
Kuva aho Banki Nkuru y’igihugu ifatiye icyemezo cyo guhagarika inoti z'ijana za kera mu mpera z'uyu mwaka, isoko rivunja amafaranga mu byaro hirya no hino ryaravutse. Abenshi baratanga amafaranga 1000 bagahabwa 500 gusa.
N'ubwo BNR yategetse kujya kuvunja izo noti muri Banki z'abaturage zibegereye, yirengagije ko izo banki ziri kure cyane ugereranije n'aho abaturage batuye.
Ubu ku masoko nta muntu ucyakira iriya noti ya 100 ya kera kuko itazongera gukora nyuma y’itariki ya 31 z’uku kwezi. Nyamara ukurikije uko izo noti zingana ku isoko biragaragara ko icyo cyemezo cyahutiweho.
Abaturage benshi barifuza ko BNR yakumvikana na Banki z'abaturage zikegereza abakozi bazo mu masegiteri habegereye.


text:
Dukwiye kugira amatwi yumva ijwi ry’ Imana. Pastor Desire
“Reka numve ibyo Imana
uwiteka izavuga, kuko izabwira ubwoko bwayo n’ abakunzi bayo amahoro,
ariko be kugarukira ubupfu” (Zaburi 85:8)
Imana ihora ivuga iby’
amahoro ku bantu bayo, ariko ikibazo ni uko amatwi yacu atumva icyo
Imana ivuga kandi ikiyongeraho ni uko bitugora kumva hanyuma natwe
dutekereza ko n’ Imana itumva. Gusa ijambo ry’Imana muri Yesaya 59:1-2
haragira hati: “Ukuboko kwe ntikwaheze ngo ananirwe gukiza, n’ ugutwi
kwe ntikwapfuye ngo ananirwe kumva”. Ahubwo ibyaha byacu nibyo byatumye
atadukiza bituma atatwumva.
Imana irakubwira ngo ntutinye ndi kumwe
nawe ariko ntubyumve iryo jambo ryanditse inshuro zingana n’ iminsi
igize umwana ariko buri gihe kuko tutumvise icyo yatubwiye tubyuka
dufite ubwoba, duhangayitse.
Yesu yigeze abwira abigishwa ko abantu
benshi bamuzaho
bafite amaso yo kureba ariko batabona, bafite amatwi ariko batumva, ni
uko abwira abigishwa ati: “Hahirwa amatwi yumva ibyo mwumva n’amaso
areba ibyo mureba kuko abantu ba kera babyifuje bapfa batarabibona”.
Yesu ahamya ko ababaye intama ze bumva ijwi rye. (Yohana 10:27)
Iyo
uziranye n’umuntu akaguhamagara kuri telefoni wumva ijwi rye ukamumenya
ariko Yesu aravuga bikatugora kumwumva bitewe n’ uko tutaraba intama ze
(Yohana 8:47).
Yesu yabwiye Pilato ati: “Icyanzanye ni uguhamya
ukuri, uw’ ukuri wese yumva ijwi ryanjye”. Kuko Pilato yari afite
ikibazo cy’ amatwi yabajije Yesu ati: “Ukuri ni iki?”, kandi twibuke ko
umugore we yari yamubwiye ukuri kuri Yesu, ko yarose ababazwa ku bwe
kuko ari umukiranutsi.
Ikintu kigoye kwigana, ni ijwi; n’ubwo
warihindura ntiwabikora igihe kinini niyo mpamvu Yesu yavuze ko intama
ze zumva ijwi rye. Iyo aje azihamagara mu mazina nazo zikamukurikira
(Yohana 10:3-5) ariko iyo haje undi
zitazi ntizamukurikira kuko zitamuzi.
Ari ijwi rya Yesu n’ iry’
Abadaimoni iryo wumva cyane ni irihe? Iyo wumvise wumvira nde? Rimwe
madamu yagiye kubyara nta mafaranga mfite, Satani ansanga ku bitaro
arambwira ngo urasebye.
Yarambwiye ati: “Madame ararangiza kubyara
bamufungane n’ uruhinja mukorwe n’ isoni”. Icyo gihe narababaye cyane
ariko numva ni Satani ubivuze kuko Imana ntiyishimira kudukoza isoni.
Naramubwiye nti: “Menye ko uri Satani Imana niringiye ntiyankoza isoni”.
Icyo gihe nahise ntangira kwibutsa Satani ibyo Imana yankoreye mu bukwe
bwanjye numva amvuyeho mpita ngira amahoro. Reka mbambwire ko nta
mafaranga twabuze ahubwo twagize menshi. Icyo gihe ikibazo dufite ni uko
bitugora kumva Imana ariko ihora ivuga iby’ amahoro ku buzima bwacu.
Ikindi
kibazo dufite ni ukumva nabi. Umutambyi Zekariya bamubwiye ko azabyara
ashaje bimunanira Kwizera, Malaika amubwira ko kuva atizeye ijambo ry’
Uwiteka atazongera kuvuga
kugeza igihe umwana azavukira. Hari abantu babaye ibiragi mu mwuka kuko
banze kwizera imvugo y’ Imana (Luka 1:20).
Mu gitabo cy’ Ibyahishuwe
aho Imana yavuze ku itorero hose yarangizaga ibabwira ngo: «Ufite
ugutwi niyumve icyo Umwuka abwira amatorero». Uko duteranye kose Imana
iravuga ariko umuyoboro wacu ntumeze neza. Mu ijuru barakumva ariko bo
bavuga ntiwumve kuko amatwi yawe afite ikibazo.
Mu gitabo cya
Habakuki 2:1 haravuga ngo nzajya ku munara aho ndindira numve icyo avuga
ku byo namutakiye. Iyo dusenga tubwira Imana ibibazo byacu tugasoza
tuvuga ngo amen ntidutegereze ngo nawe avuge; ni ryari tuziga kumva
Imana nayo ikatubwira?
Kutumva kwacu kwatubujije imigisha; Mu
Gutegeka kwa kabiri 28:1-14 haravuga ngo : «Nitwumva amategeko
tukayumvira iyi migisha yose izatuzaho itugereho». Irahari ariko igihe
cyose utarumvira ntizakugeraho. Dawidi yaravuze ngo: “Imana yavuze rimwe
we abyumva kabiri ariko twe Imana ivuga kenshi rimwe na
rimwe ntitubyumve. Ni kangahe yakubujije kubeshya, kwikunda, irari,
gusambana, ubwibone, kwica, ubugare? Buri munsi ahora agutumaho mu
ijambo rye ariko kumvira byarakugoye kuko iyo uza kumva iyo kamere ahora
akubuza uba warayiretse. Sengera amatwi yawe yumve kandi wumvire icyo
agushakaho.
Bene Rekabu sekuru yababujije kunywa inzoga biba itegeko,
ndetse nta muntu wo muri uwo muryango wayinywaga (Yeremiya 35:2)
byaramutangaje ukuntu uwo muryango wumvise ukumvira ariko abantu b’
Imana bo Imana izindurwa no kubabwira ntibabyumve. Ariko nitwumvira
tuzarya ibyiza byo mu gihugu.
Abo I Niniwe bumvise inkuru ya Yona
ababuriye bemera guca bugufi Imana ihindura gahunda irababarira
ntibarimbuka. Rimwe Yesu yageze I Yerusalemu ararira ati: “Yewe
Yerusalemu wica abahanuzi ugatera amabuye abagutumweho ni kenshi
nashatse kukubundikira nk’ uko inkoko ibundikira imishwi ariko
ntiwabyemeye none abanzi bazagusenya, iyo tutumviye Satani asenya
imibereho yacu,
ariko Imana nituyumvira tuzagira amahoro.
Sauli Imana yamutumye
kwica Abamaleki agezeyo ntiyumvira kandi bari barakoze ikibi cyo kwica
Abisirayeri ndetse babima inzira. Imana byarayibabaje kuko Sauli
atumviye, bituma imuca ku ngoma (1 Samweli 15:22-23). Ese Uwiteka akunda
ibitambo kuruta umwumvira?
Yesu yarangizaga kwigisha akabaza abantu
ati: “Aho aya magambo yose murayumvise? Bati yeee! None ko wemeza ko
wayumvise agutsinda gute?
Tube nk’abigishwa ba Yesu yabwiye ngo hahirwa amatwi yumva ibyo mwumva n’amaso areba ibyo mureba.
Salomo
yarumvaga kugeza ubwo yumva amajwi y’ inyoni dukwiye kumva kugera ubwo
avuze ngo humura umenya ko ari Yesu uvuze ariko kenshi twumva ibyo
Satani avuga ntabwo twumva ijambo Umwami avuga ku buzima bwacu.
Igihe
cyose itumanaho rigenze nabi ibintu birapfa. Iyo hagati y’umugabo n’
umugore umwe avuze nabi undi akumva nabi urugo rurasenyuka, iyo
abasirikare bibananiye kumvikana bashobora kurasana kandi
bose ari bamwe, mu rusengero iyo abantu banze kumva kimwe bamwe
barasohoka cyangwa bakarwana.
Dusabe Imana ifungure imiyoboro yacu
itumanaho rigende neza. Ngaho namwe nimurebe nka telefoni zose zipfuye
uko byagenda kandi benshi bavuye kuri rezo (reseau) y’ ijuru. Imana
irashaka ko amatwi yawe yongera kumva Imana niho ibyawe bizagenda neza,
amen.
Pastor Desire Habyarimana


text:
Amateka atubwira ko intumwa zapfuye mu buryo butandukanye bukurikira:
Matayo yicishijwe inkota nyuma yo kubabazwa cyane mu mujyi uri hirya ya Etiyopiya. Mariko yapfiriye Alegizandiriya mu Misiri nyuma yo gukururwa mu mihanda yo muri uwo mujyi. Luka we yamanitswe ku giti cy’umwerayo mu Bugereki bwa kera. Yohana we yatetswe mu ngunguru y’amavuta ariko kubw’ibitangaza by’Imana avamo ari muzima, nyuma atabwa ku kirwa cya Patimo. Petero yabambwe ku musaraba acuritse I Roma. Yakobo witwaga ukomeye yaciwe umutwe I Yerusalemu. Yakobo witwa muto yajugunywe hasi avanywe ku isonga ry’urusengero hanyuma yicishwa inyundo.
Barutoromayo yakuweho uruhu ari muzima. Andereya yaziritswe ku musaraba abwiriza abari barimo baramutoteza kugeza acikanye. Toma yapfuye ajombaguwe amacumu umubiri wose mu burasirazuba bw’Ubuhinde. Yuda yapfuye arashwe imyambi. Matiyasi yatewe amabuye hanyuma acibwa igihanga. Barinaba yicishijwe amabuye i Salonica. Pawulo nyuma yo gukorerwa iyicarubozo rikabije yaje gucibwa umutwe n’umwami.


text:
Amahitamo n’ibikoresho by’uburyo bwo kwinjiza buhanitse
Koresha muhinduzi y’uburyo bwo kwinjiza ya Microsoft (IME) kugira ngo wandike indimi zo muri Aziya y’ubrasirazuba kwinjijemo kuri PC yawe.
Kandisha buto y’iburyo ku kimenyetso cy’uburyo bwo kwinjiza kugira ngo uhinduranye uburyo bwo kwinjiza, fungura igice cya IME cyangwa andi magenamiterere ya IME. Kuri zimwe mu ndimi, urabona andi mahitamo, nk’igikoresho cy’inkoranyamagambo ku Kiyapani.
Ongera ijambo ku nkoranyamagambo y’Ikiyapani
IME yawe ishobora kubona izindi nyinshi igihe ufunguye icyifuzo cya karawudi, ikoresha Bing kugira ngo ifashe mu guteganya icyo wandika. Kugira ngo uyifungure, kandisha buto y’iburyo ku kirango cy’uburyo bwo kwinjiza maze uhitemo Ibiranga. Noneho uhitemo Ahanitse maze ufungure akadirishya k’Ibyinjizwa biteganyijwe. Hitamo akazu bavivuramo iruhande rwa Gukoresha icyifuzo cya karawudi.
Kugira ngo wongereho inkoranyamagambo ukoresheje intoki, jya kuri Amagenamiterere maze uhitemo Igihe & Ururimi. Uhereye hano, jya kuri Akarere & Ururimi maze uhitemo ururimi, urugero, Ikiyapani (日本語 ). Guhitamo Amahitamo. Ubu ongeraho ijambo rishya n’ubusobanuro bwaryo cyangwa uhindure irisanzwemo ukoresheje Igikoresho cy’inkoranyamgambo y’ukoresha.


text:
“Arababwira ati “Mujye mu bihugu byose, mwigishe abaremwe bose ubutumwa bwiza.”Mariko 16:15
Ese byagenda gute tubaye twihamiye mu nyubako dusengeramo gusa? Kubaho kwitorero ntigushingiye gusa kukujya muri ziriya nyubako ahubwo itorero rikeneye no gusoka kugira ngo ryuzuze inshangano zaryo harimo no kugera kuri babandi batabasha kuza mu rusengero.
Iyo Itorero ritagiye ngo ryibere mu nyubako y’urusengero ahubwo rikabasha kugera no hanze y’urusengero ribohora imbohe nyinshi kuko hari ababa barabaswe n’ibyaha bigatuma biciraho urubanza bakumva bataza mu rusengero ariko iyo muteye intambwe mukabasanga bumva ko bataciriweho iteka kandi bakumva ko mu rusengero hari abantu babatekerezaho bityo bakabasha kwiyambura ingoyi yari ibaboshye. Kutibera murusengero gusa kandi bifasha gukuza urukundo hagati y’abizera,kuvuga ubutumwa no kutayoborwa n’iby’isi n’abisi kuko muhora mufite imbaraga kubwo gushyira hamwe.
Niba warakuriye mu itorero ndatekereza ko wigishijwe umumaro wo guhitamo inshuti nziza,nubwo inshuti zawe za hafi mukwiye kuba muhuje kwizera ariko nanone ugomba no kutirengagiza abandi bataramenya Yesu Kristo kugira ngo mugihe gikwiye bazashobore kwisanga mu muryango w’abana b’Imana biturutse ku rukundo wabagaragarije.
Nubwo batari bamenya Yesu Kristo ariko bakwiye kuba inshuti zacu ku buryo dusangira nabo,dusurana,bamenya ibyo dukunda natwe tumenye ibyo bakunda kugira ngo bazabone uko batwigiraho kuba abizera ba Yesu.
Ntabwo Imana ikuyoboraho abantu ngo ubarebe nk’imodoka ifite ikibazo ikeneye ko bayikora ahubwo Ibakuyoboraho kugira ngo ubakunde,ubiteho kuko bazumva ibyo ubabwira ari uko uberetse agaciro Imana yabahaye,bashobora kuba igihe bari mu rusengero badashobora kwisanzura ngo bumve neza ariko bikaba bishobora kuborohera kukumva nk’inshuti yabo,ujye ukoresha uburyo bwose ubonye mu kuvuga ubutumwa.
Ese byagenda gute itorero riteye intambwe yo gusangisha ubutumwa bwiza n’urukundo abantu batagera mu rusengero? Gusohoka kw’itorero kubw’ubutumwa bwiza twabigereranya no gusiga intama 99 ukajya gushaka intama imwe yazimiye.
Ntibisaba ibintu bikomeye,ahubwo bisaba ubushake no kumenya ko ari inshingano zabagize Itorero gushaka abari mu mwijima bakabasha nabo kuvirwa n’umucyo.


text:
Ubuyobozi bw’Akarere ka Ngoma buvuga ko bugiye gusuzumira hamwe igituma isoko rikuru ryo mu mujyi wa Ngoma ritarema buri munsi, mu gihe abaturage badahwema kugaragariza ubuyobozi icyifuzo cy’uko iri soko ryarema buri munsi, bikoroshya ubuhahirane, iterambere ry’umujyi n’ubukungu.
Mu bihe bitandukanye abagana Umujyi w’Akarere ka Ngoma, mu murenge wa Kibungo banenze ko iterambere ryawo rigenda gahoro cyane, ugereranyije n’imijyi yo mu tundi turere hirya no hino mu gihugu.
Bimwe mu byakabaye bigira uruhare mu iterambere ry’uyu mujyi, ni isoko rikuru ry’Akarere ka Ngoma, riherereye ahafatwa nko mu mujyi rwagati mu murenge wa Kibungo rirema ku wa Gatatu n’uwa Gatandatu w’icyumweru. Riremwa n’abaturuka mu mirenge 14 igize akarere, hakiyongeraho abaturuka mu mirenge ihana imbibi n’aka karere, yo mu turere twa Kayonza na Kirehe.
Abaturage baganiye n’Imvaho Nshya bagiye bagaragaza ko bifuza ko iri soko ryashyirwamo imbaraga rikava ku kurema iminsi ibiri mu cyumweru, rikarema buri munsi.
Babishingira ku kuba bigorana cyane nko kubona aho guhahira ibitoki, ibirayi, imbuto n’imyenda… mu mujyi wa Ngoma, atari ku munsi w’isoko.
Mukeshimana Jeanne utuye i Kubungo yagize ati “Biracyagorana cyane guhahiramo hano kuko niba utaje ku munsi w’isoko ntacyo wahabona. Ahantu hitwa ko ari mu mujyi wa mbere w’akarere, nibura hakabaye hari isoko rihorahoro. Ubona ko ahantu hari isoko hahora urujya n’uruza, abakora bizinesi bariyongera kandi bakunguka. Kandi n’abaturage ntibagira ubukene bwinshi bw’amafaranga bitewe nuko igihe cyose aba azi ko niba hari icyo afite cyo kumugoboka, yajya ku isoko.”
Mu mpera z’umwaka ushize wa 2015, ubwo hatahwaga igice cya kabiri cy’inyubako z’isoko rya Ngoma cyagenewe gucururizwamo ibintu bitandukanye byiganjemo imyaka n’ibiribwa, abaturage basabye ubuyobozi bw’Akarere ko bwabemerera iri soko rikajya rirema buri munsi.
Icyo gihe Nambaje Aphrodice, Umuyobozi w’Akarere ka Ngoma yahise ashyigikira icyifuzo cy’abaturage, ariko kugeza magingo aya ntabwo kirashyirwa mu bikorwa.
Rwiririza Jean Marie Vianney, Umuyobozi wa Kimisiyo y’ubukungu mu nama njyanama y’Akarere ka Ngoma, avuga ko icyifuzo cy’uko isoko rikuru rya Ngoma rikwiye kurema buri munsi kiri mu byo bagaragarijwe cyane n’abaturage bo mu mirenge 14 igize akarere mu ngendo abagize iyi komisiyo bamazemo iminsi.
Agaragaza ko ubu hagiye kwihutishwa ibikorwa byo kureba uburyo isoko rikuru rya Ngoma ryarema buri munsi nk’uko abaturage babyifuza. Yagize ati “Tuzakiganiraho dufatanyije n’imirenge ikunda kurema isoko rya Kibungo n’abatekinisiye. Kandi dukwiye gukora inyigo vuba kandi, byagaragaye ko bikozwe abaturage babyishimira. Bagiye batugaragariza kenshi ko babyifuza, kandi byatuma n’imisoro yiyongera.”
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Bamwe mu batuye muri aka karere bavuga ko kutagira amazi meza n’amashanyarazi bibagiraho ingaruka mu mibereho yabo n’iterambere nk’uko babitangarije IGIHE.
Jean Damascène Hategekimana utuye murenge wa Kavumu ati “Mu gace ntuyemo baratubwiye ngo amashanyarazi azaza, ariko imyaka ishize ari myinshi ntayo turabona. Hari n’ikigo cy’amashuri duturanye kitagira mashanyarazi”.
Donathille Nyirabasigare utuye mu murenge wa Matyazo ati “Ubuyobozi bw’Akarere icyo twabusabye ni amazi meza n’amashanyarazi, kuko ayo tuvoma ni mabi, kandi n’amashanyarazi nta yo tugira”.
Abatuye aka karere icyo bahurizaho ni uko baramutse babonye amazi meza bagira ubuzima bwiza ntibongere no kurwara indwara ziterwa n’umwanda, na ho amashanyarazi ngo bayabyaza umusaruro bakora ibikorwa by’iterambere.
Nyirabasigare ati “Amashanyarazi iyo yaje umuntu agira icyo akora, hari abazana ibyuma bisya isombe n’imyumbati, hari abakora ibindi bikorwa ugasanga iterambere ryaje.”
Ubuyobozi bw’Akarere ka Ngororero buvuga ko kugeza ubu abaturage bafite amazi meza bari ku kigereranyo cya 62%, na ho abafite amashanyarazi bari kuri 18%.
Godfroid Ndayambaje, Umuyobozi w’aka karere, ashingiye ku mihigo biyemeje kwesa muri uyu mwaka w’imihigo wa 2016- 2017, ndetse n’icyerekezo bafite arizeza abaturage ko ibikorwaremezo bigiye kongerwa.
Yagize ati “Hari gukorwa umuyoboro uzana amazi mu isantere ya Ngororero ku buryo uzagaburira abantu benshi, turakomeza gushyiramo imbaraga uzakorwe neza abaturage babone amazi. Dufite n’umushinga uzadufasha kuzana amazi mu murenge wa Kabaya no mu murenge wa Sovu”.
Arakomeza ati “Gahunda yo kongera umubare w’abantu bafite amashanyarazi twarayitangiye, muri uku kwezi dusoje kw’imiyoborere myiza twatangiye ubukangurambaga dushishikariza abaturage kwishyira hamwe, kandi n’abakozi ba REG bagiye badufasha kwereka abaturage uburyo babona amashanyarazi badatangiye rimwe amafaranga yose, bakajya bishyura buhoro buhoro”.
Ubuyobozi bw’Akarere ka Ngororero buvuga ko bwihaye intego y’uko uyu mwaka w’imihigo wa 2016-2017 uzasozwa abaturage bafite amashanyarazi bari ku kigereranyo cya 30%, naho abafite amazi meza bari ku kigero cya 100%.


text:
Uwo mutwe wari ugizwe n’abana baje kuvamo abarashi b’abakogoto, bakiratwa ubutwari nka Rukara rwa Bishingwe wanze gusuzugurwa n’abakoloni.
Amateka y’Ingangurarugo
Ingangurarugo ni umutwe w’abana bakuranye n’umwami Kigeli IV Rwabugili atarimikwa acyitwa Sezisoni. Igitabo ‘Ingoma ya Kigeli VI Rwabugili na Nyirayuhi Kanjogera’, kigaragaza ko mu bwana bwe uyu Mwami yaranzwe no gukunda intambara, kuko yagabaga udutero afatanije n’urungano rwe bakanyaga inka.
Abenshi bumva Ingangurarugo nk’umwe mu mitwe y’ingabo waremwe ku ngoma ya Rwabugili. Nyamara ngo wabonye izuba ku ngoma ya Mutara II Rwogera se wa Rwabugili.
Mu bwana bwe, Rwabugili yabyirukiye kwa Nyirakuru, Umugabekazi Nyiramavugo Nyiramongi, abyirukana n’abana 30 bo mu kigero cye yari ahatse.
Ab’inkoramutima muri abo bana bari Bisangwa bya Rugombituri na Mugugu wa Shumbusho. Amateka avuga ko bajyaga babumba inka mu byondo, Sezisoni (Rwabugili) akazibagabira nkuko abakuru bagabiranaga inka.
Nk’abandi bana bose, aba nabo bakoraga imirimo bakitabira n’imikino y’abato. Birirwaga bahiga inyoni ndetse bakarushanwa no kurasa uruti (kumasha) bifashishije uduheto duto twa cyana.
Abakuru bitegerezaga amashagaga y’abo bana, batangariraga uburyo ari abakogoto; abahanga b’umuheto (mu kumasha). Sezisoni n’urungano rwe batangiye kujya bitabira ibitaramo i Bwami, bakumva aho abahungu birahira umwami cyangwa ababagabiye.
Baje gusobanuza abakuru impamvu umuntu yirahira undi, babimenye bahindukirana Sezisoni wari umeze nk’ubahatse bamusaba kuzabagabira, ariko ababwira ko nta mashyo atunze.
Bafashe iya mbere begera Umwami Rwogera bamubaza igihe azagabirira umuhungu we Sezisoni ngo nawe abonereho abagabire bajye bamwirahira. Yababwiye bigezo (ashyenga) ko niba bashaka inka bakagombye kujya kwinyagira izabo mu gihe bumva ko ari intwari.
Abana banyanze inka Umwami Rwogera arumirwa
Abana banogeje umugambi maze bagaba igitero ku ishyo ry’Umwami Rwogera ryitwaga Intarama za Rwogera. Muri icyo gitero barasanye n’abashumba bazirindaga barabanesha inka bazihata ikibando.
Mu gihe gito bari basesekaye ku karubanda ibyivugo ari byose ab’ibwami bati “Izi Ngangurarugo tuzicitse dute?” babise iryo zina ‘Ingangurarugo’ kuko arizo ngabo zubahutse kugangura urugo rw’umwami. (’Kugangura’ ni ugutera intugunda cyangwa akaduruvayo).
Umwami Rwogera yashatse kurakarira abo bana maze abatware bamwumvisha ko ari we wabahaye uburenganzira maze bose abagabira inka zibakwiriye.
Ku bw’ubutwari bwakomeje kuranga izo Ngangurarugo, Sezisoni amaze kwima agafata izina rya Kigeli IV Rabugili, yafashe wa mutwe awugira umutwe ndangangoma ye ; ni ukuvuga ingabo zihariye z’umwami, zongewemo izindi.
Ubutwari bwa ’Bisangwa bya Rugombituri’
Bisangwa yari afite se witwaga Rugombituri, agahungu katoraguwe n’Umwami Gahindiro kamerewe nabi, kakazahurwa n’ibiryo byagoye umwami kubimenya byitwa ’ituri’, ari naho yakomoye iryo zina ‘Rugombituri’.
Mu mateka y’u Rwanda hari imvugo yagiraga iti ‘umwami ntiyica, hica rubanda’. Umwami Kigeri IV Rwabugili nawe yavuzweho gutanga bamwe mu bantu babaga baregeye umwami ngo bicwe.
Hari amakuru avuga ko umunsi umwe, umwana yabajije Rwabugili ati “Ese kuki ukunda kwica? Rwabugili aramusubiza ati "Si ibi bigabo se bindegera? Rwabugili aravuga ati “Ngaho utari Wandegera umuntu nahaguruke", abandi baryumaho bakomeza baricara, nyamara Bisangwa bya Rugombituri arahaguruka kuko nta muntu yari yakamuregera mu mateka ye, asangira n’umwami ku nzoga y’imihigo.
Iherezo rya zimwe mu Ngangurarugo
U Rwanda ni kimwe mu bihugu bitigeze byishimira gukolonizwa, mu kwihagararaho rwagerageje kurwana n’abakoloni bari bitwaje intwaro zirimo imbunda zirasa amasasu, mu gihe ingabo z’u Rwanda z’icyo gihe zarwanishaga imiheto yatamikwaga imyambi ndetse n’amacumu.
Ingangurarugo zafatwaga nk’intwari icyo gihe zagiye ku rugamba rwo kurwanya abakoloni. Rutalindwa wari Umwami w’u Rwanda, yakiriye intumwa yoherejwe n’umutware Rwabirinda wategekaga mu Kinyaga aje kumubwira ko i Cyangugu abazungu bahateye bakaba bashinze ibirindiro i Shangi. Rutalindwa ngo yahise akoresha inama igitaraganya yari ikoraniyemo abatware bakuru kugira ngo barebe icyo bakora.
Uwitwaga Rwangampuhwe rwa Nkangura, niwe wategekaga ingabo zitwa Abakeramihigo. Uyu rero ngo yabasabye ko batagomba kwibeshya ngo bajye kurwana n’abazungu kuko na Rwabugili ubwe ngo yari yaravuze ko ntawe ujya abarwanya.
Ibi ariko Kabare na Rutishereka barabyanze bavuga ko badakwiye kugendera ku byo Rwabugili yakoze ahubwo basaba ko bagomba gutabara mu maguru mashya kuko igihugu cyari cyatewe.
Biteguye kujya ku rugamba muri Nyakanga 1896 nk’uko bigaragara mu gitabo cya Luis de Lacger cyitwa “Le Rwanda ancient et moderne.”
Nshozamihigo mwene Rwabugili yagizwe umugaba wacyo aherekejwe na bamwe mu bakomeye nka Muhigirwa na Bisangwa bya Rugombituri.
Iki gitero cyahitanye Abanyarwanda batabarika bari bagitabayemo, kuko abazungu barashishaga imbunda. Mu baguyeyo harimo na Bisangwa bya Rugombituri na Mugugu wa Shumbusho naho Muhigirwa we arakirokoka kuko yabonye byakomeye agakiza amagara ye.
Abanyarwanda bakubiswe incuro maze i Bwami bayoboka ku neza hakoreshejwe inzira y’imishyikirano hagati y’impande zombi. Mu rwego rw’imishyikirano ku ruhande rw’u Rwanda, hoherejwe Rwabirinda na Rwidegembya bajya gutwara i Shangi mu izina ry’abazungu,maze abazungu nabo ngo boherereza umwami impano zirimo imyenda ariko amakuru akavuga ko umwami yanze kuyambara bakayijugunya mu Kanyaru.


text:
Ihene idasanzwe yo mu mudugudu wa Tyazo, akagari ka Rushyarara mu murenge wa Karambi, mu karere ka Nyamasheke, irya abantu nk’imbwa, n’ikintu cyose ibonye igitera iryinyo, ku buryo na yo ubwayo yiciye umurizo.
Iri tungo ryayobeye ba nyiraryo n’abandi baturage, bamwe bavuga ko ishobora kuba ifite ibisazi, abandi bakavuga ko ifite amadayimoni.
Umunyamabanga Nshingwabikorwa w’umurenge wa Karambi, Nkundabarama Jean Claude, yabwiye Imvaho Nshya ko iyo hene yaguzwe mu isoko ry’amatungo ry’aho bita kuri Ville, mu murenge wa Cyato, ikaguranwa n’izindi zagombaga guhabwa abaturage muri gahunda y’ubudehe.
Mu mudugudu wa Tyazo, hari abaturage bane bagombaga guhabwa izo hene, habaho tombora, Nshiriyehe Pascal atombora iyo ngiyo ariko imubera akaga kuva ikihagera kugeza n’uyu munsi.
Mukantabana Vérène, umugore w’uyu Nshiriyehe, yahamije ko iryo tungo, bari babonye bakeneye, ryabateje ibyago bidasanzwe.
Yagize ati” Kuva uwo munsi tuyibona kuko bayiduhaye ku wa 24 Kanama uyu mwaka saa tatu za mu gitondo, nimugoroba mu ma saa cyenda umwana wanjye w’umuhungu w’imyaka itanu yahise apfa nta n’igicurane yigeze ataka, twumva ari urupfu rusanzwe, ihene na yo kuva uwo munsi itangira kugaragaza imico idasanzwe none irarya abantu.”
Mukantabana avuga ko imaze kuruma abantu bane gusa kuri ubu ntawe uyegera kuko bamaze kuyimenya, ngo afite ubwoba ko amadayimoni yaba yaramugiriye mu mugabo kuko nawe yamuciye igisebe ku kuguru.
Uyu mugore avuga ko abandi bantu yagiye ibaruma ariko ikabahusha ntibakomereke cyane, iyi hene kabutindi, yanarumye inkoko yo muri urwo rugo ariko yo nta bimenyetso bisasanzwe iragaragaza.
Yiriye umurizo, yiruka ku muntu yayicika ikagira umujinya igakubita ihembe ku giti, rimwe ryacitsemo kabiri, itunzwe n’igitaka yacukuye aho iba, iziritse ku mbuga, ihamaze ibyumweru bibiri, nta n’umujura uyikoraho kandi muri ako gace abajura nta tungo barebera izuba.
Mukantabana ati ati “Bayiduhaye tuzi ko izatugirira akamaro ariko ndabona iduteje ibibazo, ndifuza ko bayinkurira hano, nta n’indi nshaka, iyo ngira Imana ngasanga umugabo wanjye itaramushyizemo ayo madayimoni yayo.’’
Gitifu w’ako kagari, Niyitegeka Reuben, yabwiye Imvaho Nshya ko babimenyesheje inzego zose, zaba iz’umutekano n’iz’abaganga b’amatungo, bakaba bagitegereje icyo bazababwira.
Ati” Ni biba ngombwa bazayice, bamushumbushe indi, ariko bamaze kumenya neza ibyo ari byo.”
Veterineri w’aka karere, Sindayiheba Félix, avuga ko ibisazi byari bimenyerewe ku mbwa n’injangwe, ariko ko no mu yandi matungo bishobora kubaho, cyangwa itungo rikaba hari ibyo ribura mu mubiri waryo bitewe n’uko ryabayeho, rikaba ryagaragaza iyo mico.
Yagize ati’’ Twoherejeyo abatekinisiye ngo baturebere, dusanze ari iyo kwicwa yahita ihambwa nyirayo agashumbushwa aramutse abyemeye.’’
Abashakashatsi bo muri Kaminuza ya Pennsylvania muri Leta Zunze Ubumwe za Amerika bavumbuye uburyo bwo kuvura ibisebe, bigakira burundu hazaho urundi ruhu rumeze nk’urwa mbere aho gusigara inkovu (...)
Sosiyete yitwa Vivos Group yo muri Leta ya California muri Leta Zunze Ubumwe za Amerika yatangaje ko ifite indake zikodeshwa zizacumbikira imiryango mu gihe cy’irangira ry’Isi. Izo ndake zifite (...)
Umujyi wa Londres, Bangkok, Paris, Dubai na Istanbul niyo mijyi 5 yagenderewe cyane n’abakerarugendo kurusha iyindi ku mpamvu zitandukanye zirimo kuruhuka, kwiga n’ibindi binyuranye. 1. London (...)
Perezida Nkurunziza, uvuga ko ari umurokore, yabyinnye ikorasi ku buryo budasanzwe mu giterane cyo gushimira Imana akoresha buri mwaka.
Urukiko rwo mu Buhinde rwanzuye ko indege izafatwa inaga mu kirere amazirantoki y’abagenzi bayo akagwa ku baturage izajya icibwa amande y’amadorali 726 (hafi 600 000 frws). Ni nyuma y’uko (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
09
nov.
2012
ISOMO RYA MBERE
Ibaruwa ya kabiri
ya Mutagatifu Yohani Intumwa (2 Yh 1a.4-9)
1aMubyeyi watoranyijwe hamwe n’abana bawe, ndabandikiye jyewe Umukuru wanyu. 4Nishimiye cyane kuba narabonanye na bamwe mu bana bawe, ngasanga bagendera mu kuri nk’uko Imana Data yabidutegetse. 5Dore rero Mubyeyi icyo ngusabye ; si itegeko rishya nkwandikiye, ahubwo ni ugusubira muri rya rindi dusanganywe kuva mu ntangiriro : tujye dukundana. 6Dore urukundo icyo ari cyo : ni uko twakurikiza amategeko yayo. Ngiryo itegeko mwigishijwe kuva mu ntangiriro, kugira ngo mukurikire iyo nzira. 7Koko rero hari abashukanyi benshi badutse ku isi, bakaba badahamya mu by’ukuri ko Yezu Kristu yigize umuntu. Uvuga atyo ni umushukanyi, akaba arwanya Kristu. 8Muririnde rero kugira ngo mudapfusha ubusa imbuto z’ibikorwa byanyu, ahubwo ngo muzahabwe igihembo cyuzuye. 9Umuntu wese udakomera ku nyigisho za Kristu, ahubwo akazirengaho, ntaba afite Imana ; naho ukomera ku nyigisho ze, ni we uba afite Imana Data na Mwana.
ZABURI (Zab 119 (118), 1-2, 10-11, 17-18)
Inyik/ Nyagasani, hahirwa abakurikiza amategeko yawe !
Hahirwa abadakemwa mu mibereho yabo,
bagakurikiza amategeko y’Uhoraho !
Hahirwa abumvira ibyemezo bye,
bakamushakashaka babikuye ku mutima !
Ndagushakashakana umutima wanjye wose,
ntuncishe ukubiri n’amategeko yawe.
Amasezerano yawe nayikomeje mu mutima,
ngira ngo ntagucumuraho.
Ugirire ubuntu umugaragu wawe nzabeho,
maze nzakurikize ijambo ryawe.
Mpumura amaso maze nzirebere,
ibyiza by’amategeko yawe.
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 17, 26-37)
Muri icyo gihe, Yezu abwira abigishwa be ati 26“Mbese nk’uko byagenze igihe cya Nowa, ni na ko bizamera mu minsi y’Umwana w’umuntu. 27Icyo gihe abantu bararyaga bakanywa, abahungu bararongoraga, abakobwa bakarongorwa, kugeza ubwo Nowa yinjiye mu bwato, maze umwuzure uraza urabatsemba bose. 28Bizamera nk’uko byagenze mu minsi ya Loti. Icyo gihe abantu bararyaga bakanywa, bararanguraga bagacuruza kandi barahingaga, bakubaka ; 29Ariko umunsi Loti avuye muri Sodoma, Imana igusha umuriro uvanze n’amahindure biturutse ku ijuru, bose irabatsemba. 30Ni ko bizamera ku munsi Umwana w’umuntu azigaragazaho. 31Kuri uwo munsi, uzaba ari hejuru y’inzu ntazamanuke ku nzu ye ngo agire icyo avanamo. Kandi uzaba ari mu murima, ntazasubire imuhira. 32nimwibuke umugore wa Loti ! 33Uwihambira ku bugingo bwe azabubura, naho uzahara ubugingo bwe azabuhorana. 34Ndabibabwiye : muri iryo joro abantu babiri bazaba bari ku buriri bumwe, umwe azafatwa, undi asigare. 35Abagore babiri bazaba bari hamwe basya, umwe azafatwa, undi asigare.” (36…) 37Abigishwa ni ko kumubaza bati “Ibyo bizabera hehe, Nyagasani?” Arabasubiza ati “Ahazaba hari intumbi, ni ho inkongoro zizakoranira.”


text:
Ifite amabara meza,agaragara neza mu gihe cy izuba ndetse nakarusho uramutse uko nje warenzaho iryo koti.
Mu gihe ibirori wagiyemo bigejeje ku mugoroba cyangwa hakaba haje umuyaga imbeho ntiyakwica kubera uburebure bwayo yaba igufubitse ndetse no kuba ifite umwenda woroshye utuma mu gihe cy’ izuba udashyuhirwa cyane.
Mu gihe ugiye nko gusenga cyangwa ahandi hantu hiyubashye wakwambara urukweto rurerure kugirango ikanzu irusheho gusa neza no kuba yiyubashye.
Naho mu gihe wagiye ku mazi(plage)wakwambara sadale ziribukorohereye gukuramo bibaye ngombwa.
Kugirango wambike ijosi wakwambaraho ishenete mu ijosi,nini ikwira hose cyangwa ndende ukanashyiraho amaherena matoya
Ushobora kuvunga umusatsi wawe chignon,kuwurekura se cyangwa gufunga ubundi bwoko byose byajyana niyi kanzu.
Iyi moderi yerekanywe muri Kigaki Fashion show 2013 ikaba yarahimbwe na Tsapa.


text:
Rwanda | Matyazo: Bamwe mu bakozi b’umurenge n’Utugari basabwe kunonosora imihigo yabo
Kuwa gatatatu tariki 3/10/2012 mu murenge wa Matyazo mu karere ka Ngororero habaye umuhango wo gushyira ahagaragara no gusinya imihigo n’uko izashyirwa mu bikorwa mu murenge n’utugari tuwugize.
Icyo gikorwa cyaje gisa n’igitinze kuko igihembwe cya mbere cy’umwaka wa 2012-2013 kirangiye, cyabereye imbere y’inama njyanama y’umurenge nkuko amategeko abiteganya, ubuyobozi bukaba buvuga ko ntacyo bizahungabanya ku migendekere y’ibikorwa.
Matyazo ifite imihigo 48 yegamiye inkingi 4 za Leta: Ubukungu, imibereho myiza, imiyoborere myiza n’ubutabera. Icyagaragaye nuko mu tugari uko imihigo izashyirwa mu bikorwa (implementation) bitanoze maze abayobozi batwo kimwe n’abo bireba ku rwego rw’umurenge basabwa kuzinonosora.
Ikibazo cy’imihigo ndetse n’uko izashyirwa mu bikorwa usanga harimo ibidasobanutse neza nyibigaragara muri uwo murenge gusa kuko no muyindi mirenge hari aho abakozi basabwe gusubiramo imihigo yabo kandi bakajya bahiga ibintu bagaragaza n’uburyo bizashyirwa mu bikorwa kandi biakgirira abaturage akamaro.
Nyuma y’uko imirenge yose imaze gusinya imihigo yayo, Igikorwa cyo kugaragaza uko imihigo izashyirwa mu bikorwa kizamanuka kigere mu midugdu no mu ngo kandi abayobozi bazakora inama zo gusobanurira abaturage aho imihigo igeze n’ibindi bizakorwa. Ibyo bikazatangira ku wa 9 Ukwakira 2012 nkuko ushinzwe igenamigambi mu karere ka Ngororero yabidutangarije.


text:
sam.
19
mars
2011
ISOMO RYA MBERE
Isomo ryo mu gitabo cy’Intangiriro (Intg 37,3-4. 12-13a. 17b-28)
3Israheli yikundiraga Yozefu kuruta abandi bahungu be bose, agatsinda yari umwana wo mu zabukuru. Yari yaramuboheye ikanzu y’amaboko maremare. 4Bene se babonye ko amutonesheje baramwanga, ntibongera kumuvugisha neza.
12Umunsi umwe, bene se bari bahuye amatungo ya se kuri Sikemu. 13aYakobo abwira Yozefu ati «Abo muva inda imwe ntibaragiye i Sikemu? Ngwino nkohereze aho bari.» 17bNuko Yozefu agenda akurikiranye bene se, koko abasanga i Dotani. 18Bamubonera kure atarabageraho, batangira kumugambanira ngo bamwice. 19Baravugana bati «Dore wa murosi araje! 20Nimuze tumwice ubu noneho, tumujugunye muri rimwe muri ariya mariba. Tuzavuge ko inyamaswa y’inkazi yamumize, maze tuzarebe aho za nzozi ze zizamugeza !» 21Rubeni arabyumva, agerageza kumubakiza. Arababwira ati «Twoye kumwica.» 22Rubeni yungamo ati «Mwimena amaraso, ahubwo nimumujugunye muri ririya riba riri ku gasi, ariko mwoye kugira ikindi mumutwara.» Kwari ukugira ngo amubakize, azamusubize se.
23Nuko Yozefu akibageraho baramufata, bamwambura ikanzu ye, ya kanzu y’amaboko maremare, 24bamujugunya mu iriba ryakamye, ritakirirno amazi. 25Baricara bararya. Bagiye kubona, babona urushorerane rw’Abayismaheli bari baturutse i Gilihadi, ingamiya zabo zikoreye amakakama yosa, imibavu n’ishangi, bajya kubicuruza mu Misiri. 26Nuko Yuda abwira bene se ati«Kwica murumuna wacu tugahisha amaraso ye bitumariye iki? 27Nimuze tumugure na bariya Bayismaheli, tutagira icyo tumutwara kandi tuva inda imwe, dusangiye n’amaraso. » Iyo nama bene se barayishima. 28Haza kuza Abamadiyani b’abacuruzi ; Yozefu ni ko kumukura muri rya riba bamugura n’Abayismaheli, bamugura amasikeli makumyabiri ya feza. Yozefu bamujyana mu Misiri.
ZABURI (Zab 105 (104), 4a.5a.6, 16-17, 18-19, 20-21)
Inyik/ Nimwiyibutse ibikorwa bihebuje by’Imana.
Nimugarikire Uhoraho Nyir’ububasha,
nimwiyibutse ibikorwa bye bihebuje,
mwebwe nkomoko ya Abrahamu, umugaragu we,
bahungu ba Yakobo, abatoni be!
Nuko Uhoraho ateza inzara mu gihugu,
ibyo kurya birabura;
abanza koherezayo umuntu,
Yozefu wari umaze kugurwa bucakara.
Ibirenge bye babibohesha ingoyi,
ijosi rye baryambika iminyururu,
kugeza ubwo ijambo ry’Uhoraho rigaragaje ko ari umwere.
Umwami ategeka kumubohora,
umutegetsi w’amahanga aramufunguza.
Amugira umugenga w’urugo rwe,
umutegetsi w’ibintu bye byose.
IBANGONDIRIMBO RIBANZIRIZA IVANJILI (Yh 3, 16)
Uragasingizwa Nyagasani,
wowe Mwami uganje mu ikuzo iteka ryose.
Koko Imana yakunze isi cyane,
bigeza aho itanga Umwana wayo w’ikinege,
Igira ngo umwemera wese atazacibwa,
ahubwo agire ubugingo bw’iteka.
Uragasingizwa Nyagasani,
wowe Mwami uganje mu ikuzo iteka ryose.
IVANJILI
+ Matayo (Mt 21, 33-43.45-46)
Muri icyo gihe, Yezu abwira abatware b’ abaherezabitambo n’Abafarizayi ati 33« Nimwumve undi mugani. Habayeho umuntu wari ufite umurima, awuhingamo imizabibu, awuzengurutsa uruzitiro, acukuramo urwengero, yubakamo n’umunara w’abararirizi, awatira abahinzi maze yigira mu rugendo. 34Igihe cy’isarura cyegereje, atuma abagaragu be ku bahinzi kugira ngo bahabwe ibyatamurima. 35Ariko abahinzi bafata abagaragu be, umwe baramukubita, undi baramwica, undi bamutera amabuye. 36Nuko arongera yohereza abandi bagaragu baruta aba mbere ubwinshi, nabo babagenza batyo. 37Hanyuma abatumaho umwana we yibwira ati ‘Umwana wanjye we nta cyo bazamutwara.’ 38Ariko abahinzi babonye umwana we, barabwirana bati ‘Dore uzamuzungura ; nimuze tumwice maze tuzazungure ibye!’ 39Nuko baramufata, bamwigiza hirya y’imizabibu, baramwica. 40Aho nyir’imizabibu azahingukirira, azagenzereza ate abo bahinzi?»
41Baramusubiza bati «Abo batindi azabica urw’abagome, maze imizabibu ye ayatire abandi bahinzi bazajya bamuha ibyatamurima uko isarura rigeze.» 42Nuko Yezu arababwira ati «Ntimwigeze musoma mu Byanditswe ngo ‘lbuye ryajugunywe n’abubatsi ryabaye insanganyarukuta ; icyo gikorwa cya Nyagasani cyatubereye igitangaza.’ 43Ni cyo gituma mbabwira nti ‘lngoma y’Imana muzayinyagwa, maze ihabwe ihanga rizayibyaza imbuto.’
45Abatware b’abaherezabitambo bumvise imigani ye, bamenya ko ari bo avuga. 46Nuko bashaka kumufata, ariko batinya rubanda rwabonaga ko ari umuhanuzi.


text:
Mu nama y’umutekano yaguye y’akarere ka Karongi yateranye kuwa kabiri taliki ya 3 Mutarama 2017, umuyobozi w’akarere ka Karongi, Francois Ndayisaba yasabye abayitabiriye gushyira hamwe imbaraga mu gukumira no kurwanya ibyaha bigaragara mu karere ka Karongi.
Iyi nama yabereye mu kagari ka Gacaca, umurenge wa Rubengera, yari yitabiriwe n’abayobozi mu karere, barimo abakuriye imirimo itandukanye mu karere, abanyamabanga nshingwabikorwa b’imirenge n’abandi bose bagera kuri 60, abayobozi b’inzego(...)
Mu nama y’umutekano yaguye y’akarere ka Karongi yateranye kuwa kabiri taliki ya 3 Mutarama 2017, umuyobozi w’akarere ka Karongi, Francois Ndayisaba yasabye abayitabiriye gushyira hamwe imbaraga mu gukumira no kurwanya ibyaha bigaragara mu karere ka Karongi.
Iyi nama yabereye mu kagari ka Gacaca, umurenge wa Rubengera, yari yitabiriwe n’abayobozi mu karere, barimo abakuriye imirimo itandukanye mu karere, abanyamabanga nshingwabikorwa b’imirenge n’abandi bose bagera kuri 60, abayobozi b’inzego zishinzwe umutekano muri Karongi barimo Chief Superintendent of Police(CSP) Tom Murangira, uyobora Polisi muri aka karere.
Aba bayobozi babwiwe ko muri rusange ibyaha bigenda bigabanuka ariko basabwa gukangurira abaturage bayobora gukaza amarondo kandi bakayakurikirana ngo hirindwe ubujura, banemeranywa ko bose hamwe bagiye gushyira hamwe imbaraga bagafunga ibirombe by’amabuye y’agaciro bitemewe aho biri hose kuko byangiza ibidukikije.
Mu bindi, Meya Ndayisaba yasabye abari bitabiriye inama ko bagomba gufatanya bakarwanya abacuruza n’abanywa ibiyobyabwenge byiganjemo urumogi na Kanyanga, kuko ari byo biri ku isonga mu byaha biboneka mu karere kandi ari byo nkomoko y’ibindi byaha biboneka mu karere.
Aha Ndayisaba yagize ati:”Umutekano niwo shingiro ry’iterambere, niyo mpamvu nsaba ko ubufatanye hagati y’inzego z’umutekano , abayobozi n’abaturage bwakwiyongera, bagasenyera umugozi umwe mu kuwubungabunga .”
Ndayisaba yakomeje avuga ko kubera ukuntu inzego z’umutekano kugeza ubu zikora akazi kinyamwuga, abaturage bose bagomba kuzigirira icyizere, bagafatanya nazo cyane cyane bazigezaho amakuru hakiri kare hagamijwe gukumira ibyaha.
Umuyobozi wa Polisi mu Karere ka Karongi CSP Murangira , mu ijambo rye, yavuze ko umutekano uri mu nshingano za buri Munyarwanda kandi ntawe ukwiye kurebera umuturanyi we ari mu bikorwa biwuhungabanya.
Yagize ati:"Ubufatanye n’inzego z’umutekano ni ngombwa kugira ngo hakumirwe icyo ari cyo cyose cyahungabanya ituze rya rubanda. U Rwanda ruri mu bihugu ku isi aho umuntu agenda yizeye umutekano; tugomba rero kudasubira inyuma ahubwo dufatanye muri uwo murongo."
CSP Murangira yibukije aba bayobozi ko amategeko ahana buri wese uteje umutekano muke, aha akaba yasabye abayobozi n’abaturage muri rusange kugira umuco wo gusangira amakuru ku banyabyaha n’ibikorwa byabo kandi abasaba kudahishira icyahungabanya umutekano aho yagize ati:” Iyo uhishiriye ushaka guhungabanya umutekano, nawe ubu ubaye umufatanyacyaha, hari icyo amategeko akubaza.”
Mu bindi byavuzwe ku rwego rw’umutekano, harimo kureba ko ibyambu bitandukanye biri muri Karongi bikoreshwa neza, kwibutsa abayobozi b’imirenge n’utugari kurara aho bakorera ngo bakurikirane ibikorwa by’amarondo n’ibindi.., gukumira ubujura bwa za Sacco zikomeje kwibwa n’abazikoramo kandi bakaburirwa irengero, kwihutisha gahunda zizamura imibereho y’abaturage nk’ubwisungane mu kwivuza n’ibindi,...via:RNP
Yanditswe na Niyomugabo Rorbart/Muhabura.rw
Dufatanyije Twese Tugomba Kugera Kubyotwifuza Byose. Nshimira Abayobozi Bacu Inama Batugira Bakomereze Aho!!


text:
Imodoka bazahemba Miss Rwanda 2017 yamuritswe (Amafoto)
Bimwe mu bihembo bizahabwa uzatorerwa kuba Miss Rwanda 2017 harimo imodoka nshya yo mu bwoko bwa Suzuki Swift (Okm) ifite agaciro ka miliyoni 15RWf.
Iyo modoka yamurikiwe Abanyamakuru mu ikiganiro cyo gutangiza ku mugaragaro irushanwa rya Miss Rwanda 2017, kuri uyu wa kane tariki ya 12 Mutarama 2017.
Rwanda Inspiration Back Up, itegura iryo rushanwa, itangaza kandi ko, Miss Rwanda 2017 azajya ahembwa umushahara ungana n’ibihumbi 800RWf buri kwezi.
Biteganyijwe ko guhitamo abahatanira ikamba rya Miss Rwanda 2017, bizatangirira mu Mujyi wa Rubavu mu Ntara y’Iburengerazuba, tariki ya 14 Mutarama 2017.
Tariki ya 15 Mutarama 2017, guhitamo abahatanira Miss Rwanda 2017, bizabera i Musanze mu Ntara y’Amajyaruguru.
Tariki ya 21 Mutarama 2017, guhitamo ba Nyampinga bizabera mu Mujyi wa Huye, mu Ntara y’Amajyepfo.
Tariki ya 22 Mutarama 2017, hazakurikiraho Intara y’Iburasirazuba. Guhitamo ba Nyampinga bizabera i Kayonza.
Tariki ya 28 Mutarama 2017, hazaba hatahiwe abo mu Mujyi wa Kigali, bibere i Remera.
Hazatorwa ba Nyampinga batanu muri buri ntara n’Umujyi wa Kigali. Uko ari 25 bazatoranywamo 15, tariki ya 04 Gashyantare 2017. Abo bazahita bajya mu mwiherero i Nyamata uzatangira tariki ya 12-24 Gashyantare 2017.
Nyampinga w’u Rwanda 2017 azamenyekana tariki ya 25 Gashyantare 2017. Uzatorwa azambikwa ikamba rya Miss Rwanda asimbure Miss Jolly Mutesi wabaye Miss Rwanda 2016.
Ikindi ngo ni uko uzajya atorerwa kuba Miss Rwanda azajya yitabira irushanwa rya Miss World, nkuko Miss Jolly yaryitabiriye mu Kuboza 2016.
Ibisabwa abifuza guhatanira ikamba rya Miss Rwanda 2017
1. Kuba ari umunyarwandakazi
2. Kuba afite hagati y’imyaka 18-24
3. Kuba yararangije amashuri yisumbuye
4. Kuba avuga neza Ikinyarwanda n’urundi rurimi, hagati y’icyongereza, igifaransa n’igiswayiri
5. Kuba afite indeshyo ya sentimetero 170 kuzamura
6. Kuba apima ibiro hagati ya 45-70
7. Kuba atarigeze abyara
8. Kuba yiteguye kumara byibuze umwaka atuye mu Rwanda, igihe yatsinze
9. Kuba atiteguye gukora ubukwe mu gihe cy’umwaka yambaye ikamba
10. Kuba yiteguye guhagararira u Rwanda mu gihe bikenewe
11. Kuba yiteguye gukurikiza amategeko n’amabwiriza asanzwe agenda Nyampinga w’u Rwanda.
Amafoto: Richard Kwizera


text:
Ngufitiye inkuru nziza!
“Nimwumve ijambo ry’ Uwiteka. Uwiteka aravuze ngo ejo nk’ iki gihe, ku irembo ry’i Samalia indengo y’ ifu y’ ingezi izagurwa shekeli imwe…2 Abami 7:1-2
Muzi ko Isirayeri ari ubwoko bw’ Imana ariko igihe kimwe bumviraga amategeko y’ Imana ikindi gihe ntibumvire. Kenshi iyo babaga batumviye yabahanishaga ishyanga ritubaha Imana nk’ Abamidiani, Abafirisitiya, n’abandi bakabatera bakabatsinda kugeza igihe bazamenya ko bagoye Imana bakayigarukira.
Kuva Umwami Ahabu agiye ku ngoma yazaniye kuvangirwa gukomeye Isirayeri kuko abatambyi bo mu nzu y’ Imana rimwe basengaga Imana ikindi gihe bagasenga imana za Yezebeli, umugore wa Ahabu. Elia biramubabaza ageza ubwo ahagarika n’ imvura nyuma yica abahanuzi ba Bayari 850 ariko Abisirayeri ntibakizwa ibibazo birakomeza bigeza ubwo inzara yishe abantu Benihadadi umwami w’i Siriya yarabagose. Bageze ubwo barya ibihanga by’ indogobe bigeza ubwo abantu barya abandi.
Umwami wariho icyo gihe ajya kureba umuhanuzi Elisa ajyanywe no kumwica ariko ahasanga imbaraga z’ Imana, umuhanuzi amumenyesha ibigiye kuba ko Imana igiye kugaburira abantu. Nagirango nkwibutse ko uruta Elisa ari Yesu umwana w’ Imana umuhindukiriye wabona ubutabazi ubwo mu mwuka n’ubwo mu buzima busanzwe. Imana iragukunda yishimira no kuguha ibyiza icyo yanga ni ibyaha byawe gusa.
Elisa arahanura ngo ejo kw’ irembo ry’i Samalia ifu izaba ihendutse. Iyo ushakanye Yesu umwete araguhembura (Ibyakozwe n’ Intumwa 3:19) Mwihane muhindukire ibihe byiza bo guhembuka bibone uko biza bivuye ku Mwami Imana.
Uwarindaga umwami aravuga ngo: Ibyo uvuze n’ubwo Imana yakingura amadirishya y’ ijuru ntibyakunda, hari abantu benshi bavuga ko bizera Imana ariko kwizera imbaraga zayo bikaba byaranze iyo bivugwa n’ umunyamahanga utazi amateka ya Isirayeri byari kumvikana ariko yari azi ko bambutse inyanja itukura ikabatungira mu butayu imyaka 40 ikica Siholi na Ogi igasenya Yeriko, ikabambutsa Yorodani ariko ntabwo yari acyizera Imana.
Twari dukwiye kwizera imbaraga z’ Imana kuko yatweretse ibitangaza byinshi. Ese wibagijwe n’ iki ibyo Imana yagukoreye? Ibyo yakoze nibyo byari bikomeye cyane. Nuhura n’ibicantege ujye wibuka ibyo Yesu yakoze. Dawidi ajya kurwana na Goliyati yabanje kwibuka Imana yamukijije intare n’ idubu abona ko na Goliyati ari bupfe nka kimwe cyo muri ibyo kandi koko yaramutsinze.
Elisa abwira uwo muntu binaniye kwizera ngo uzabirebesha amaso ariko ntuzabirya kandi koko yarabirebye ntiyabiriye(2Abami 7:17-20), baramukandagiye arapfa, umuntu utizera ntabasha kunezeza Imana (Abaheburayo 11:6), kandi utizera aba ameze nk’ umuraba wo mu nyanja ntacyo azahabwa n’ Umwami Imana (Yakobo 2:14-26).
Imana iyo igiye gutabara ikoresha inzira nyinshi wowe pfa kwizera imbaraga zayo gusa izagutabara icyo gihe yatabaye ikoresheje ababembe bagiye mu mahema y’ ababateye basanga Imana yabateye ubwoba barahunga baravugana ngo uyu munsi ni umunsi wo kuvuga inkuru nziza icyo gihe kizagera ku buzima bwawe utabarwe. Wowe izere gusa ubu ufite amakuru mabi y’ ibibazo, inzara, guseba, urugo rukugoye, ubukene, abakwanga, ubuzima butagira icyerecyezo ariko Yesu wizeye ari kumwe nawe azagutabara wowe gusa izere kuko n’ubwo wasengerwa n’ abakozi b’ Imana b’ isi yose umutima wawe utizeye ntiwasubizwa ariko nugira kwizera Imana izahindura ubuzima bwawe.
Icyo gihe Imana yarabahaye bararya barahaga bivuye mu busa. Ntukarebe ibibazo ahubwo reka ukemura ibibazo niwe mutabazi wawe. Kandi usabe Imana kunyurwa kuko kubaha Imana iyo bifatanije no kunyurwa n’uko umuntu ari bivamo inyungu nyinshi. Impamvu abantu bahora mu gihombo bakaba mu gakiza katabanejeje ni uko batazi kunyurwa ariko Yesu naguhaza ibindi bizaba umugisha, amen!


text:
INDAGU ZA MAGAYANE:MENYA AMATEKA NAHO IBIHE BIGEZE MURWANDAPerefe Zigiranyirazo muramu wa Habyarimana akimara kumva ko nta kabuza Abatutsi bari hanze bazafata u Rwanda, nyuma ariko ngo bakazarwirukanwamo n’umuzungu warubahaye, Zigiranyirazo yatse intsinzi, Magayane ati kereka Habyarimana yeguye igihugu akagiha Abanyenduga kuko ni bo bazi amacenga y’Abatutsi, bityo mwebwe mukicara.
Zigiranyirazo yavuze ko bafunga Magayane, Magayane akigera mu buroko 1930 yabwiye uwamutekeraga ati: kuwa kane nzapfa maze kurya imboga. Niko byagenze. Kuko yahawe imboga z’isogo yakundaga kuwa kane yitaba Imana. Yanabwiye n’uwo musirikare wamutekeraga ko azagwa mu maguru y’abagore, niko byagenze uwo musore yagiye gusambanya umugore w’undi mugabo, ategerwa ku irembo bamutsinda aho.
Ibyo yahanuriye abandi ni ibi: yabwiye Ambasaderi Kagenza Alphonse muri Nzeri 1972 ko Kayibanda uzengurutse u Rwanda rwose ngo aribuka isabukuru y’imyaka 10 y’ubwigenge ko ariho asezera ku banyarwanda ko nta myaka itatu azamara ategeka, ko nategura n’imva ye itazaboneka.
Yabwiye Kanyarengwe Alexis ko azahunga akambuka Akagera, akagaruka arwana, akazitwa umutegetsi wa nyirarureshwa, akabona ibibi n’ibyiza, nyuma agapfa adahinwe azize indara-mabuno. Yavuze ko hari abazungu bagiye gufungirwa mu Ruhengeri, abandi b’abatasi bazabakurikira bakagwa kuri Muhungwe byarabaye, abacanshuro bashatse gufata Congo banyuze i Goma mu 1978.
Surete ya Lizinde yari ikaze ibata muri yombi bafatirwa mu mahoteri ku Gisenyi, bafungiwe mu Ruhengeri, nyuma y’aho abandi bakoreye plan yo gufata u Rwanda na Congo byombi muri Parc y’ibirunga i Rwindi(Congo), baje mu Rwanda n’ibyuma kabuhariwe bifotora, indege ibagusha muri Komini Kanama(Bugoyi-Gisenyi) hafi ya Muhungwe.
Magayane yahamagariwe gukora animation bamamaza, banacengeza amatwara ya Muvoma, ati: uwabyiniye Nkubitoyimanzi Rudahigwa, na Bwenge nyakuri Kayibanda, ntiyabyinira Muvoma izanywe n’abungura bazubika u Rwanda. Burugumesitiri Kabalira yahise amufungira mu kasho amuziza gupfobya MRND AKANATUKA Perezida wayo ngo ni umwungura w’umushyushya. Nyuma y’icyumweru baramurekuye, Magayane abwira Kabalisa ati ati: kumfungira ubusa kwawe nawe uzafungirwa ahatava izuba.
Bwarakeye basanga Kabalira yarariye imisanzu ya MRND, YAFUNGIWE MURI Prison Special mu Ruhengeri. Magayane yabwiye Theoneste Lizinde ati: Ugiye kuzafunganwa n’abantu bambaye utubuye tubengerana ku ntugu, mukazashyirwa aho wajyaga ufungira abandi. Bwarakeye Lizinde avumbura imashini yakoraga amafaranga, iyo mashini yari ihuriweho na Majyambere n’ibindi bikomerezwa.
Lizinde agijeje I bukuru, bati uyu muntu azabwira abanyamahanga akari I Murore bati: tumwohereze Zimbabwe, navayo tuti yateguraga coup d’Etat, ahite afungwa. Yabwiye Lizinde ati ikimenyetso cy’ifungwa ryawe n’umwana uzabyarwa na Madame Habyarimana ari ikimara. Byarabaye uwo mwana avukira mu Bubiligi ari ikimara(baramuhishaga) nta cyumweru cyahise Lizinde atabwa muri yombi. Magayane ati Lizinde nafungurwa ,ingabo zizaturuka hanze, uzicarana nazo akanya gato, uzahunga zizagutsinda hanze.
Magayane yabwiye Adjudant Chef wayoboraga Gereza ya Ruhengeri witwaga Sembagare ati: uri igikenya ntuzisazira. Bwarakeye ajya iwabo I Muramba-Gisenyi, inkuba itagira amazi iramwasa. Magayane yabwiye undi muyobozi w’iyo Gereza Adjudant cyarahani ati: uzicirwa muri iyi prison. Umwaga wawe uzashirira aha.
Yabwiye abanyururu bagenzi be ati; iyi myenda mubona y’umukara twambaye izasimbuzwa ibara ribengerana(Rose) yarongeye ati: ibohozwa ry’iyi prison rizabanzirizwa no kuma kw’iki giti cy’ingazamarumbo mubona imbere ya Gereza, ati hano mu nzu indani hazinjira ihene izaherekeza abashyitsi, bwarakeye igiti kiriyumisha, naho ubwo Musenyeri Nsengiyumva yasuraga Gereza ya Ruhengeri, bibagiwe gukinga ihene irabinjirana, nijoro bumva iramena amasafuriya irya ubugali.
Magayane ati: ngicyo ikimenyetso mwatashye, mais abazahungira Rwabeya muzashira. Abahungiye Rwabeya-Musanze bahuye n’abakodo ba Mukamira baje kubohoza Ruhengeri, babamenaho urusoro babita inyenzi kubera atahwemye kwikoma ingoma ya Kinani, byateye ubwoba abayobozi ba Gereza ya Ruhengeri, bahitamo kumushyikiriza ibiro by’iperereza ngo yisobanure. Yasabye ko Habyara n’ibyegera bye baza, maze ubuhanuzi bufatwa kuri za kasete buranandikwa.
Dore uko yavuze: wowe Habyarimana ndagukandagiye ugiye kugwa ku kibuga gikikijwe n’imfunzo kandi nupfa Kigali izuzuramo intumbi agahishyi. Ibimenyetso ni abazungu bazaza kugukanga nawe uzashyira mu bitugu byawe mu bushoroshori umugore w’umugambanyo, inyamaswa y’ihembe rimwe izaba ibiyogoza mu rukiga na Ndorwa, iyo nyamaswa izakwira u Rwanda imena amaraso menshi, izaguhitana nta kabuza, keretse weguye.
Habyara ati shaka intsinzi: Magayane ati ntayo, ati ubutegetsi bwawe buzafatwa nabo bavantara, bazigera kino gihugu, nyuma bazakivanwamo nk’ubufindo. Magayane ati uzasimburwa na Rusukumo ruzamara amezi atatu, hakurikireho bihwahwa wok u ruzi rw’iwanyu, nyuma ye ngo hazategeka Rwabujindiri rurya ntiruhage; uwo Rwabujindiri azajegezwa ihembe inshuro enye,
Ihirikwa rya Rwabujindiri rizagenda ritya; Magayane ati: azaraswa umwambi w’igishirira na bene nyina ari mu Bugesera nyuma hazameneka andi maraso menshi, noneho rutuku wamuhaye ubutegetsi ashyireho umusaza usheshe akanguhe uzaba ari inyuma y’igihugu azane Ihumure, acyure rukara rw’ibisage ruzabyinirwa bigatinda. Abantu bazaba baragiye ishyanga bose batahuke, habeho umunezero n’uburumbuke n’amahoro ya nyayo.
Uko bizamera ingoma ya Rwabujindiri igeze mu marembera:
Hazabaho isubiranamo ry’abicaye ku ntebe. Hazabaho inzara, agahiri n’agahinda, no kwiyahura. Hazabaho urwikekwe yewe n’umwana azatinya se na nyina; hazabaho amalira yuzuye intango ku bari mu bihome, hazabaho ibisahira-nda birya akaribwa n’akataribwa bazakora ibishoboka byose ngo batsindure rwara rw’umugara rubundiye mu mashyamba, nyamara nabyutsa umugara igihugu kizabyara igihunyira.
Bazafatanya n’amahanga, nyuma bibe zero, ahubwo intambara yongere itangire ikazahagarikwa na l’ONU ya gatatu. Magayane ati uwo rutuku uzaza agahagarara hagati y’abazaba barwana, niwe uzatoranya umutegetsi. Hazabaho inyoni z’uducurama zizarika mu biti by’abo biyicaje ku ntebe. Hazabaho ibika ry’isake isura urwimo ikigera ku mutambiko w’urusenge, hazabaho abandi bazahanura nkajye bakabizira: hazabaho ihene izabyara isekurume indwi zange konka. Umwami w’ishyamba azaza kwiba.
Mwibuke ko Magayane yavuze ati: nimubona Kigali yuzuye amase atewe n’imyigaragambyo y’inka. Muzamenyeko Kinani yahirimye, kuko amase azasimbuzwa intumbi z’abantu. Byarabaye mu kwa gatatu 1994 umugabo watswe igikingi yazanye inka ze kuri Rond-point Kigali inka zacunzwe n’aba GD Umujyi wabaye umunuko kubera amase. Nyuma y’ukwezi kumwe intumbi zasimbuye amase. Ikindi gikomeye yaravuze ati: Habyarima napfa, abantu bazahunga iki gihugu, ati ariko abazahungira mu majyarauguru y’uburengerazuba bazapfamo benshi. Koko abahungiye Goma, Mugunga, Kibumba, Katale, Kahindo basanze Dogiteri w'umututsi w'Umunyamurenge Ukomoka ku Kibuye wo mu bihugu byo hanze yakwije amarozi mu majyaruguru ya Kivu, bayasigaga ku gisheke, irindazi, umuneke, ikijumba, ikigeri, bashyize no mu bigage, inzagwa n’amasigara, imbaga yarahatikiye ngo ni kolera daaaaaaaaaa!
Magayane yabisubiyemo inshuro eshatu ati: aba bavantara baturutse i Bugande
Bazafata kino gihugu nta kabuza, ati: ariko bararye bari menge kuko bazakibavanamo kandi nabi. Ababizi bemeza ko abo mu kazu ka FPR imitungo yabo yambukijwe kera ikaba iri muri Eritereya, Etiyopiya, Afurika y’epfo, I Burayi na Amerika, mbese barasahura nk’aho nta mizero bafitiye u Rwanda.
Ubu buhanuzi mbukesha umwe mu bakozi b’ibiro by’iperereza bo hambere mu mwaka w’1978 uwandikiraga Kinani ibivuzwe na Magayane. Ukunyunganira kwanyu bizadushimisha.
Ntabwoba Gregoire. Cyangwa se niba ufite ibindi watumenyesha wa kwandikira iyi website kuli cyanyurwa@gmail.com.


text:
Ibintu 6 utagomba kubwira umugore wawe
Mu bisanzwe, abashakanye baba bagomba kubwirana byinshi ku buzima bwabo, ku mirimo,… hari n’abemeza ko ntacyo baba bagomba guhishanya. Nibyo koko ukuri kuza ku isonga mu byubaka urugo ariko nanone nta wakwirengagiza ko no kwirinda icyarusenya ari ngombwa.
Muri iyi nkuru dukesha urubuga rwa Yahoo! turarebera hamwe ibintu 6 umugabo aba atagomba kubwira umugore we nk’uko byashyizwe ahagaragara n’abashakashatsi. 1. Kumubwira ko inshuti ye y’umukobwa ari mwiza: N’iyo waba utarigeze utekereza (...)
Mu bisanzwe, abashakanye baba bagomba kubwirana byinshi ku buzima bwabo, ku mirimo,… hari n’abemeza ko ntacyo baba bagomba guhishanya. Nibyo koko ukuri kuza ku isonga mu byubaka urugo ariko nanone nta wakwirengagiza ko no kwirinda icyarusenya ari ngombwa.
Muri iyi nkuru dukesha urubuga rwa Yahoo! turarebera hamwe ibintu 6 umugabo aba atagomba kubwira umugore we nk’uko byashyizwe ahagaragara n’abashakashatsi.
1. Kumubwira ko inshuti ye y’umukobwa ari mwiza: N’iyo waba utarigeze utekereza kugirana umubano wihariye n’iyo nshuti ye; aha ikijya mbere ni uko umugore yumva uri kumugereranya n’inshuti ze za hafi. Kuri we bimubera igikomere, ndetse bishobora kumuviramo gushwana n’iyo nshuti ye ariko bagashwana by’igihe gito.
2. Kumubwira ko akwiye kujya yisiga ibisayidira isura kurushaho: Kubwira umugore wawe ko akwiye kujya yisiga ibirungo (maquillage) birenze uko abikora uyu munsi bituma yumva ari mubi. Ubusanzwe ‘maquillage/make-up’ ni ikintu gisa na ‘masque’ ku buryo rimwe na rimwe bitaba byiza kubona umugore utayisize mu gihe amenyereye kwisiga. Aho kubwira umugore ko akwiye kwisiga kurushaho, wajya umwegera mu gihe arimo ategura imyambaro ye ukamufasha guhitamo ikijyanye n’umunsi.
3. Kumurakarira ngo yatinze kwitunganya: Buriya abagore bababazwa cyane no kuba abagabo barakazwa n’uko abagore babo bitunganya umwanya munini mu gihe abagore bo baba barimo bakora ibishoboka byose ngo barusheho kureshya abo bakunda.
4. Kumubwira ko hari igihe wifuje gutandukana nawe: Kumva ko ukunzwe kandi nawe ukunze nicyo kintu nyamukuru ahanini gituma abantu bashakana. Kubwira umugore wawe ko hari igihe wifuje gutandukana nawe, bituma yibaza niba uyu munsi unejejwe no kubana nawe cyangwa se niba ari uko aba akunejeje muri ako kanya bigatuma uvuga n’ibyo utagakwiye kuvuga! Si byiza kubimubwira kabone n’iyo byaba byarakuvuye mu bitekerezo.
5. Si byiza kumuganiriza ibijyanye n’imibonano mpuzabitsina wakoze mbere y’uko muhura: Hari igihe waba wibwira ko urugo rwawe rukomeye, rukundanye, rubwizanya ukuri ku buryo wajya unanyuzamo ukamutera urwenya ku bijyanye n’ubuzima wabanye n’abandi bakobwa mbere yo guhura n’uwo muri kumwe. Icya mbere cyo imibonano mpuzabitsina ni ikintu kiba hagati y’abantu babiri kandi gifatwa nk’ibanga rikomeye hagati yabo. Kuba rero washyira hanze ibyo wakoranye n’undi mukobwa ntibiryohera ubwonko bw’umugore wawe habe na gato, kuko nawe atekereza ko hari igihe uzamuvamo. Muri rusange nta n’ubwo ari byiza guhora umuganiriza ku bantu mwakundanye mbere ye (ibi ni rusange yaba ku bagabo ndetse no ku bagore).
6. Kumubwira ko avuga menshi: Abagabo bajya bitotomba bavuga ko abagore bavuga amagambo menshi ku buryo banabaca mu ijambo. Kuba umugore wawe akubwira ibintu byinshi ni uko aba anejejwe no kuba afite umuntu uri kumwumva.
Wigaragaza ubushake buke rero mu gihe yakwizeye, akakubonamo umuntu wamutega amatwi. Kuba abagore aribo bagaragaraho guca umuntu mu ijambo kurusha abagabo, si uko batumva ahubwo ubwo nibwo buryo bwabo bwo kugira uruhare mu kiganiro. Wari ukwiye kujya unezezwa no kuba umugore wawe agusakuriza kuko hari izindi ngo, umugore n’umugabo batavugana. Umwe aca ukwe n’undi ukwe.
Ku bagore bashaka kugira icyo biyungura, basoma Ibintu 7 umugabo wawe yumva wahora umubwira
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Uyu muhango wabereye mu icumbi rya Ambasaderi ahitwa Darah Gardens mu majyaruguru y’umujyi wa Cairo.
Ubundi Umuganura wari umunsi mukuru ukomeye mu muco w’Abanayarwanda haba i Bwami no ku baturarwanda, umwami akamurikirwa umusaruro w’abanyarwanda bavuye impande zose z’igihugu,agasangira na bo mu gitaramo.
Uyu muganura ariko wagiraga n’undi mumaro wo kuzirikana umwami nka Nyir’uburumbuke bakamutura urutete rw’imyaka yeze.
Wakomeje gukorwa no mu yindi myaka yakurikiye ubutegetsi bw’umwaduko w’abazungu,ariko wagiye uhindurirwa inyito n’uburyo bwo kuwizihiza.
Ubwo Abanyarwanda baba mu Misiri bizihizaga umuganura ,Ambasaderi w’u Rwanda mu Misiri, Sheikh Habimana Saleh, yatangaje ko nyuma yo kwibukiranya ku mateka yawo, no gusesengura insanganya matsiko y’uyu mwaka, basanze ukomeje kuba isoko y’ubumwe bw’Abanyarwanda .
Insanganyamatsiko y’uyu mwaka igira iti “Twubake Umuco,Twiteze imbere.”
Yagize ati “Nta vangura rikirangwa mu Rwanda, kandi Abanyarwanda babanye neza bitigeze bibaho.”
Ku bijyanye no kuba umuganura ari inkingi yo kwigira, ngo basanze kuba u Rwanda rufite inzu iri mu icumi zihenze muri Afurika kuri bo bishimishije cyane.
Yakomeje agira ati “Umuganura wahuzaga Umwami na rubanda, dushimishwa n’uko Perezida wa Repubulika ahura na rubanda kenshi mu mwaka.”
Ubwo wizihizwaga mu Rwanda uyu mwaka tariki ya 5 Kanama 2016, Minisitiri w’umuco na Siporo, Uwacu Julienne, yavuze ko umuco w’Abanyarwanda uhishe byinshi u Rwanda rwubakiyeho kandi ruzakomeza no kubakiraho mu rugendo rwo kwiteza imbere, kwigira no kwihesha agaciro no kubaka ubunyarwanda buhamye.
Bivugwa ko umuganura watangiye kwizihizwa mu Rwanda ku Ngoma ya Gihanga Ngomijana mu kinyejana cya cyenda , hanyuma uza kongera guhabwa imbaraga na Ruganzu II Ndoli (1510-1543) ubwo yabohoraga u Rwanda nyuma y’imyaka irenga 15 ruri mu maboko y’abanyamahanga (Abanyoro n’Abanyabungo).
Ku rwego rw’Igihugu,Umuganura wayoborwaga n’Umwami afashijwe n’abanyamihango b’umuganura, naho ku rwego rw’umuryango, umukuru w’umuryango akaba ari we wayoboraga iyo mihango.
Ku munsi w’umuganura, abayobozi basabanaga n’abayoborwa mu gitaramo cy’imihigo, abana bagasabana n’ababyeyi.Ni muri icyo gitaramo cy’umuganura hamurikagwa ibikorwa by’indashyikirwa (inka nziza, umusaruro ushimishije…) maze abakoze neza bagashimwa, ibigwari bikagawa.


text:
Ni gute wagumana umurava ukurimo ?
Mu gice cya kane cya Nehemiya, atubwira uko, nyuma yo kuzuza icya kabiri cy’inkike z’i Yerusalemu, abaturage batangiye kunanirwa, batangira kudeha ku murimo ndetse baricuza. Ubusanzwe, ni kenshi ukwijijuta no kurambirwa mu gihe umurimo ari mugari bikunze kubaho kenshi. Akaba ari nayo mpamvu muri aka kanya nshaka kubaganiriza cyane ku bintu bitandatu by’ingenzi ntekereza byagufasha kugaruka ku murongo, mu gihe umurava wawe usanganywe watangiye kuyoyoka.
1.Kwibuka ko amarangamutima akunda kutubeshya cyane
« Umuntu utagenzura umutima we ni nk’umugi ubuze ibikuta byawo. »( Imigani 25 »29)
« Ntiwiringire ubwenge bwawe, ahubwo ushyire icyizere cyawe k’Uwiteka » (Imigani 5 :3)
Ubusanzwe, amarangamutima agira inkomoko zitandukanye : ejo hashize, uyu munsi n’ejo hazaza. Nyamara kandi ntabwo ahora ashingira ku kuri ahubwo ahora agendana n’ibitari ukuri.
Bibliya itubwira ko ari uruhurirane rw’amarangamutima avuguruzanya : « Mu mutima w’umuntu imbere ari guseka, ubonamo umubabaro, kandi amaherezo y’ibitwenge ni ugushavura » (Imigani 14,13)
Ubuzima buraruhije kandi amarangamutima usanga kenshi yivanga cyane mu mitima yacu akaba ariwo awuyobora. Nyamara ariko ni inshingano zacu gucunga cyane buri mwanya amarangamutima yacu ya buri munsi.
Abantu bamwe na bamwe bagereranya ubuzima bigashishije nk’imisozi iteganye, mu kijyepfo no mu kijyaruguru. Nyamara ariko ubuzima wabugereranya n’impande zombi za Gari ya moshi, kuko zitajya zihura na rimwe. Uruhande rumwe ruhagarariye ibitubaho mu byishimo kandi bitubaho ari byiza cyane, ku rundi ruhande tugasanga ingorane n’imibabaro ijyana narwo. Ariko kandi izo mpande zombi tuba tugomba kuzigendamo mu gihe kimwe.
Buri munsi ibitubaho ni ibyiza n’ibibi. Mu buzima ntushobora kubona na rimwe ukwezi uzamara bihagaze neza, ngo ugukurikiraho bizabe bimeze nabi. Ahubwo ibibaho ni byombi, bigenda bitubaho umunsi ku munsi.
Ubuzima ni ubwoko bw’imvange igizwe na « Byago-Munezero ». Umwanya umwe mba mpuye na Munezero, mu wundi mwanya nkaba mpuye na « Kaga ». Mu murimo w’Imana ni ngombwa : « kwishimana n’abishima no kurirana n’abarira » Romain 12 :15
Mwitonde : Ibi sibyo !! Niba udafite Morale, birashoboka ko nta kindi ucyeneye uretse ikiruhuko gusa !!
2. Kwibuka ko ubuzima butuganisha mu gukora ibintu bivuguruzanya
Dukunda cyane kubiba, ariko ntidukunda cyane ibihe biba ari ngombwa kwanganyaho amahage. Dukunda cyane kubaka, ariko kandi ntidukunda cyane iyo bibaye ngombwa gusenya. Nyamara ubuzima budusaba ko byose tubitwarira rimwe.
Uyu mwaka i Saddleback habayeho umwaka wo gutegereza, kwihangana no kuba dukine gato, kugirango tubashe kumara umwaka wundi w’iterambere rizanywe no gufungura ishuri ryo ku Cyumweru. Ntibyari ugushimisha gusa n’umwaka wo kuzamuka, ahubwo byari n’igihe cyo kugarura akabaraga kw’Itorero ryacu.
3. Kwibuka ko igihe cy’ubutayu kigize ubuzima bwawe
« Ntimuhagarike imitima, nk’aho…ku munsi wo w’ubutayu nuzakugeraho. » Abaheburayo 3 :8
Inyigisho ya Pasteur RICK WARREN


text:
Kwisiga ibirungo ku maso bigira ingaruka zirandukanye iyo utabyitondeye mu gihe uri kubyisiga. Dore ibyo ugomba kwitwararika igihe wisiga ibirungo ku maso ugaca ukubiri no guhura n’ingaruka zirimo kurwara indwara yitwa “conjoctivité allergique’ ituma umuntu yishimagura ku maso.
Jya wirinda gukoresha ibikoresho biri hafi kurangira : Maquillage zo ku maso nka mascara, eye shadow , eyeliner, n’ibindi si ngombwa ko ubijugunya ari uko itariki yo kurangiriraho yageze. Kuko uko uhora ukozaramo wisiga haba hari imyanda yinjirimo ukaba wayisiga ikakwangiriza amaso, ukaba wagira na allergies.
Ntugatose maquillage ukoresheje amazi : hari ubwo maquillage iba yarumye itagifata neza ugasanga abantu bigiriye inama yo gushyiramo amazi cyangwa se bagasigaho uducandwe. Ibyo ku babikora bigira ingaruka. Ahubwo byaba byiza mu gihe ubonye yatangiye kumirana guhita uhijugunya ukagura indi.
Ntukavange ibikoresho wisigisha : hari bamwe usanga igikoresho bisigisha ku munwa ari nacyo basigisha mu bitsike bakongera bakagisigisha ku maso cyangwa se ugasanga tiro wisiga ku munwa niyo wisiga ku bitsike.
Kuvanga ibikoresho gutyo hamwe hari amavuta ahandi hari amazi nko ku minwa bishobora gutuma havuka amabacterie.
Ntumugasangire ibikoresho n’abandi : hari indwara mushobora kwanduzanya igihe mutizanya ibikoresho mwisiga n’ibyo mwisigisha ku maso.
Jya ukaraba neza ibirungo wisize mbere yo kuryama :. maquillage zose siko zikurwaho kimwe byaba byiza ubanje kujya usoma ku gapapuro uburyo buri maquillage ukurwaho mbere yo gusinzira.
Hari izurishwaho amazi n’isabune, hari n’izikurishwaho make up remover ( ibikoresho byagenewe guhanagura maquillage) n’ibindi
Izindi nama wakurikiza :
• Irinde kwisiga ibintu birabagirana ku maso buri munsi
• Igihe ubona maquillage zikwangirza amaso cyangwa se umubiri uri hafi y’amaso byaba byiza uhise uzihagarika
• Koresha uburyo bwose bushoboka, wirinde ko maquillage zakinjira mu maso kuko hafi ya zose zirimo amaproduits yangiza imboni y’ijisho
Imyororokere
Ibyo kwitondera mu gihe wisiga ibirungo( maqillage) ku maso
Kwisiga ibirungo ku maso bigira ingaruka zirandukanye iyo utabyitondeye mu gihe uri kubyisiga. Dore ibyo ugomba kwitwararika igihe wisiga ibirungo ku maso ugaca ukubiri no guhura n’ingaruka zirimo kurwara indwara yitwa “conjoctivité allergique’ ituma umuntu yishimagura ku maso.


text:
Nyuma y’uko hirya no hino ku isi mu minsi yo kwizihiza Pasika humvikanye ibitero by’abiyahuzi, Minisitiri w’intebe w’Ubwongereza David Cameron mu ijambo rye kuri kuri Pasika yongeye kwibutsa ko Ubwongereza ari igihugu cy’abakristo. Yavuze ko bidateye isoni kandi atari uburyo bwo kutsikamira ab’indi myemerere yabo. Mu ijambo rye kuri Pasika yagize ati ‘’ Nifuza ko ubutumwa bwanjye bwaba ubw’ibyiringiro ku mamiliyoni y’abakristo mu Bwongereza ndetse no ku isi yose.’’
InfoChretienne.com yatangaje ko David Cameron mu magambo ye yashimangiye ko aho igihugu cye kigeze abikesha indangagaciro z’ubukristo.
Ati ‘’ Mbikuye ku mutima, yaba uyu mwete n’ubwiza, hari indangagaciro n’imyizerere byatugize abo turi bo. Indangagaciro zo kwita ku byo dukora, kwita ku murimo, gukunda igihugu, impuhwe, kwihatira gukorera mu bumwe no kubahana hagati yacu. Ariko izo ndangagaciro zose zishingiye ku bukristo. Izo ndangagaciro za gikristo nizo ziduha imbaraga zo kuvuga. Yego, turi igihugu cy’abakristo, kandi ibyo bidutera ishema.’’
David Cameron agaruka ku bakristo barimo gutotezwa yagize ati ‘’ Iyo tubona muw’2016, hari abakristo barimo gutotezwa bazira imyizerere yabo mu bindi bice by’isi, tugomba kwiyemeza guhagurukana nabo tugahamya kwizera n’umwete mwinshi.’’
Mu butumwa bwe kandi yongeye gusaba abayobozi b’abakristo gufatanyiriza hamwe urugamba rwo gufasha bagenzi babo b’abayisilamu kwamagana ubuhezanguni.
Cameron avuze nyuma y’aho ibihugu byiganjemo abayoboke b’idini ya Isilamu bigenda birusha gukaza uburyo bitotezamo abakristo, ibi kandi bikajyana n’ibitero hirya ni hino byose bigakekwa ko biterwa n’utsiko tugendera ku mahame akaze ya Isilamu.


text:
Iyi gahunda ya NEP ‘Kora wigire’ ni imwe mu nkingi za gahunda y’Igihugu y’Imbaturabukungu, EDPRS II, n’iy’Icyerekezo 2020, ikaba yibanda ku gufasha abagore n’urubyiruko kubona igishoro cyo guhanga imirimo, bahabwa ingwate cyangwa inkunga ku mishinga bateguye kugeza kuri 75%.
Raporo y’Umugenzuzi Mukuru w’Imari ya Leta mu mwaka wa 2014/2015, igaragaza ko mu ntangiriro z’iyo gahunda hagiye hakorwa amakosa yo kudakoresha amafaranga ayigenewe mu nzego zimwe na zimwe, aho Abadepite banavuze ko “izo nzego zabonye ayo mafaranga nka ‘Manu’ zitari ziteguye kubona.”
Umunyamabanga Uhoraho muri Minisiteri y’Abakozi ba Leta n’Umurimo, Mulindwa Samuel, yasobanuriye Abadepite ko ayo mafaranga atakoreshejwe kuko yabonetse umwaka w’ingengo y’imari wenda kurangira, akaba yarakoreshejwe mu mwaka wakurikiyeho.
Ati “Amafaranga atarakoreshejwe ni igice cy’ayo twakuye mu baterankunga, ashyikirizwa izo nzego zigomba gushyira iyo gahunda mu bikorwa mu kwezi kwa gatatu (Werurwe) kandi ubusanzwe ingengo y’imari ya Leta ifungwa ku itariki 15 z’ukwezi kwa gatanu (Gicurasi). Mu by’ukuri hari amezi abiri yonyine yo gushyira mu bikorwa izo gahunda zari zarateguwe.”
Kuba mbere yo gukoresha amafaranga ya Leta binyura mu nzira ndende, ni byo byatumye inzego zimwe na zimwe zayahawe zarahisemo kutayakoresha aho kuzatungwa agatoki ko zayakoresheje nabi.
Muri izo nzego havuzwe Minisiteri y’Uburinganire n’Iterambere ry’Umuryango (MIGEPROF) itarakoresheje amafaranga yahawe muri gahunda yo gufasha abangavu batwaye inda zitateganyijwe, ngo bihangire imirimo; Minisiteri y’Urubyiruko n’Ikoranabuhanga (MYICT) yari yahawe amafaranga yo kugurira ibikoresho urubyiruko rwasoje amasomo mu myuga mu kigo cya Iwawa.
Icyakora ngo nyuma y’itariki 30 Kamena 2015, ayo mafaranga yakoreshejwe ibyo yari agenewe, ku buryo ibyari byagaragajwe nk’ikibazo byose byari byamaze gukemurwa.
Ayakoreshejwe imishinga ntirangire nk’uko yateganyijwe, inzego zihuriye kuri gahunda ya NEP zemeye ko habayeho ubukererwe, ariko na yo ikaza kurangira, aho batanze urugero nk’uruganda ‘Iwacu’ rutunganya umusaruro w’amata ndetse n’uw’ibirayi ruri mu Karere ka Nyabihu.
Raporo y’Umugenzuzi Mukuru w’Imari ya Leta yagaragaje ayo makosa yatumye izo nzego zitumizwa, yarangiye kuwa 30 Mata uyu mwaka, MIFOTRA ikaba yasobanuye ko ibyayigaragajwemo byamaze gutunganywa, ariko Abadepite bakaba bahise bayisaba inyandiko zibigaragaza.
Amavu n’amavuko ya NEP n’amakosa yayigaragayemo
Gahunda ya NEP ‘Kora wigire’ yatangiye mu mwaka w’ingengo y’imari wa 2014/2015. Yashyizweho nyuma y’igenzura ryakozwe rikagaragaza ko hari abafatanyabikorwa batandukanye bari mu bikorwa bifitanye isano no guhanga umurimo, aho wasangaga nta genabikorwa bari barashyiriweho bitewe n’uko wasanga buri Ministeri yifitiye abayo kandi bafite utuntu duto duto ku buryo nta bufatanye bwari buhari.
Ubwo iryo genzura ryakorwaga, byagaragaye ko hari gahunda zigera kuri 25 zikora ibijyanye no guhanga umurimo, ariko ugasanga ari imishinga mito.
Gahunda ya NEP ‘Kora wigire’ ikorwa ku bufatanye bwa MIGEPROF, MINICOM, MYICT, MINEDUC, MINALOC, RDB, LODA, WDA, NIRDA, NYC, NWC, NCPD, RCA, NCBS, BDF na PSF; izo nzego zose zikarebererwa na Minsiteri y’Abakozi ba Leta n’Umurimo nk’umuhuzabikorwa.
Ubwo gahunda ya NEP ‘Kora wigire yari imaze amezi abiri gusa itangiye, Guverinoma ya Suède (Swedish Governement Agency) yahise yegera Leta y’u Rwanda muri Nzeri, igaragaza ko yashimye ibyo bikorwa, maze kuwa 20 Ugushyingo 2014 basinya amasezerano y’ubufatanye, itanga amafaranga 9,300,000,000 z’amanyarwanda, yagombaga gukoreshwa mu myaka itatu.
Mulindwa akomeza avuga ko ayo masezerano yavugaga ko buri mwaka hari ibyo u Rwanda rugomba kubanza kuzuza kugira ngo iki gihugu gitange andi.
Ayo masezerano kandi yavugaga ko mu mwaka wa mbere hazatangwa amafaranga 3,600,000,000 akazatangira gukoreshwa ari uko yashyizwe mu ngengo y’imari ya Leta, kuba ingengo y’imari isubiwemo muri uwo mwaka yari yaremejwe kuwa 25 Gashyantare. Aho ni ho haturutse ubukererwe bwo kugeza amafaranga ku bagombaga gushyira mu bikorwa gahunda ya NEP ‘Kora wigire’, aha hakaba ari na ho haturutse ibibazo byose PAC yahamagariye izo nzego zose.
N’ubwo gahunda ya NEP ‘Kora wigire’ yagiye igaragaramo utubazo dutandukanye, Abadepite bashimye ko intego yo guhanga imirimo 200.000 yari yihawe yagezweho, aho MIFOTRA yagaragaje ko hahanzwe imirimo 203.000.


text:
Gasabo: Imfubyi ya Jenoside iracyasiragizwa ku gusubizwa imitungo ya se
Uwonkunda Josiane, imfubyi ya Jenoside yakorewe Abatutsi muri 1994, isambu y’ababyeyi be yafashwemo ibibanza yijejwe kuyisubizwa amaso ahera mu kirere; mu batuyemo harimo n’urugo rw’umuyobozi w’Akarere wungirije ushinzwe imibereho myiza muri Gasabo.
Uwonkunda w’imyaka 22, Jenoside yakorewe Abatutsi mu mwaka 1994 yabaye afite imyaka itatu nyuma yaje kurerwa mu muryango i Kamonyi, mu 2006 yimukiye mu mujyi wa Kigali, aza kubwirwa n’umusaza wari uziranye na se ko wa se yari afite isambu mu (...)
Uwonkunda Josiane, imfubyi ya Jenoside yakorewe Abatutsi muri 1994, isambu y’ababyeyi be yafashwemo ibibanza yijejwe kuyisubizwa amaso ahera mu kirere; mu batuyemo harimo n’urugo rw’umuyobozi w’Akarere wungirije ushinzwe imibereho myiza muri Gasabo.
Uwonkunda w’imyaka 22, Jenoside yakorewe Abatutsi mu mwaka 1994 yabaye afite imyaka itatu nyuma yaje kurerwa mu muryango i Kamonyi, mu 2006 yimukiye mu mujyi wa Kigali, aza kubwirwa n’umusaza wari uziranye na se ko wa se yari afite isambu mu Rugando mu murenge wa Kimihurura mu karere ka Gasabo.
Uwonkunda akigera aho isambu ya se iri yasanze yarubatswemo, ahandi harakaswemo ibibanza. Guhera muri 2010 atangira kuyikurikirana azenguruka mu buyobozi bamwizeza kuyisubizwa cyangwa agahabwa ingurane, ariko kugeza ubu ntibiracyemuka.
Mu batuye muri icyo kibanza harimo Nyakana Mohamed n’umugore we Uwimana Marie Louise, umuyobozi w’Akarere wungirije ushinzwe imibereho myiza y’abaturage mu karere ka Gasabo, Rugira Peter, Mukandutiye Sada, Itorero ry’abahamya ba Yehova naryo ryubatsemo riguze na Nyakana, Ndamira Emmanuel, Ntakirutimana Bradoc na Nsabimana Eric bategetswe gusubiza isambu ya Uwonkunda bitarenze ku italiki 30 Nyakanga 2012 ariko na n’ubu ntacyo arahabwa.
Mu bandi batuye mu kibanza cya Uwonkunda, ni Habiyambere Jean Ennock na Mukarwego Merry baragije kumwishyura.
Mu mpapuro zitandukanye IGIHE dufitiye kopi zigaragaza uko iyi mfumbyi yakurikiranaga ibye mu nzego zitandukanye, hari uruhererekane rw’amabaruwa asaba kumurangiriza ikibazo.
Josiane avuga ko kuba atarahabwa isambu y’ababyeyi be biterwa n’uko harimo n’umuyobozi w’Akarere ka Gasabo wungirije ushinzwe imibereho myiza, Uwimana Marie Louise, ati “ Ntabwo byoroha kurenganurwa mu gihe uwakurenganyije ariwe ugaruka ugatakira.”
Imwe mu mabaruwa asaba ko Uwonkunda asubizwa ibye, Umuyobozi w’Akarere ka Gasabo, Ndizeye Willy, yandikiye abantu umunani bafashe ibibanza mu isambu y’ababyeyi be ku itariki ya 23 Nyakanga 2012, yasabaga ko bagomba kuba bamwishyuye bitarenze ku wa 30 Nyakanga 2012.
Nk’iyandikiwe umugabo w’Umuyobozi w’Akarere ka Gasabo wungirije ushinzwe imibereho myiza yagiraga iti “ Bwana Nyakana Mohamed, nshingiye ku mwanzuro wabagize Komisiyo ishinzwe gukurikirana no gukemura ibibazo by’imitungo y’abana b’imfubyi za Jenoside yakorewe Abatutsi mu mwaka 1994, nejejwe no ku kwandikira ngira ngo nkumenyeshe umwanzuro komisiyo yafashe kuri icyo kibazo ngusaba gusubiza Uwonkunda Josiane ikibanza cye kubera ko utagaragaje uburyo wakibonyemo. Ikindi n’uko utabashije guha Uwonkunda Josiane ingurane yabwo hagendewe ku bwumvikane nk’uko Uwonkunda Josiane yabyifuje. Usabwe kubahiriza uyu mwanzuro bitarenze itariki ya 30 Nyakanga 2012, utabikora ukazakurwa muri icyo kibanza ku ngufu za Leta.”
Ibyandikiwe Nyakana Mohamed, byanandikiwe abandi bafitanye ikibazo na Uwonkunda Josiane kumubera mu bya se.
Uwonkunda yandikiye Umujyi wa Kigali asaba ko wamufasha gusubizwa ibye, kuko Akarere ka Gasabo ntacyo kamufashije, harimo n’uwakamukemuriye ikibazo ukivugwamo, Umujyi wa Kigali usaba Akarere ka Gasabo gufasha iyo mfubyi igahabwa imitungo y’ababyeyi be vuba, ariko na n’ubu ntarayihabwa.
Uwonkunda asaba ko Akarere ka Gasabo kakerura kakavuga ko kananiwe kumucyemura ikibazo hakaba hakwifashishwa ubundi buryo nk’inkiko.
Uwimana Marie Louise, umuyobozi wungirije ushinzwe imibereho myiza y’abaturage muri Gasabo, ufite inyubako n’umugabo we Nyakana Mohamed yohereza ubutumwa bugufi bugira buti “Nifuzaga kugusaba ko wazaza ku karere kuko byaba byiza kurushaho kuko twakwifashisha n’impapuro hagasohoka inkuru nzima.” Ibi ariko dukurikije uruhererekane rw’amabaruwa dufitiye kopi yerekana neza imiterere y’ikibazo.
Ubwo IGIHE yavuganaga kuri telefone n’ Umuyobozi w’Akarere ka Gasabo, Ndizeye Willy, abajijwe icyatumye itariki yari yasabye ko Uwonkunda yaba yishyuwe, bikaba bitarakozwe, yasubije ko bo nk’Akarere bari bashyizeho umunsi ntarengwa ariko abaregwa nabo baza gusaba kurenganurwa ati “ Ntabwo abantu bari gusaba ko barenganurwa ngo duhite dushyira imyanzuro mu bikorwa.”
Ndizeye avuga ko nubwo hakomeje kugaragara amananiza yo kumwishyura ko Uwonkunda agomba kwishyurwa ku byo se yasize, ati “Bamugora batamugora imitungo ni iye.”
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Impunzi z’abayisilamu ziri ku mugabane w’uburayi zayobotse Kristo
Nyuma yo gusobanukirwa urukundo rwa Kristo,ndetse bakumva ukuri k’ubutumwa bwiza bwa Yesu Kristo,bemeye kwakira Yesu Kristo nk’Umwami n’Umukiza wabo.Mu magambo yabo baragize bati “ Muri Islam tubayeho mu bwoba, nyamara Kristo ni Imana y’Urukundo.
Ikinyamakuru The Guardian cyagaragaje ko mu mezi ashize umubare w’impunzi z’abayislamu ziri ku mugabane w’Ubulayi zirimo guhindukirira Kristo bitewe n’uko amatorero yo kuri uwo mugabane yakwirakwije ubutumwa bwiza bwa Yesu Kristo na gahunda yo kubatiza mu duce dutandukanye two kuri uwo mugabane.
SHIMA,impunzi ikomoka mu gihugu cya Irani yabwiye ikinyamakuru Told Stern magazine ati“Mu buzima bwanjye bwose nashakishije amahoro n’ibyishimo,ariko ntabyo nigeze mbona mu idini ya Islam,kuba umukristo ni ibyishimo kuri njye”
Indi mpunzi ikomoka mu gihugu cya Iran, SOLMAZ yabwiye ikinyamakuru German daily ati “ Muri Islam ,tubaho buri gihe mu bwoba,ubwoba bw’Imana,ubwoba bw’ibyaha n’ubwoba bw’ibihano, nyamara Kristo ni Imana y’Urukundo.”
Itorero ryitwa “Berlin’s Trinity church” ryavuze ko Abakristo babo bavuye ku mubare wa 150 bakaba bageze ku 700.Muri Hamburg,impunzi z’Abayislamu zisaga 80 zikomoka muri Iran na Afghanistan bavuye mu idini ya Islam bemera kwakira Yesu Kristo nk’Umwami n’Umukiza wabo ndetse baranabatizwa.
Bamwe mu ba Islam bahindukiriye Kristo batangaje ko impamvu nyamukuru itumye bahinduka bakemera kwakira Yesu Kristo nk’Umwami n’Umukiza wabo ngo ni ukwizera gukomeye babonye mu matorero ya Gikristo,ngo mu gihe muri Islam bahabuze ubwisanzure n’ukwizera ,bongeyeho ko usanga mu gihe cy’intambara Abakristo aribo basabira ubufasha impunzi ndetse bakabitaho.
Deo JYAMUBANDI.


text:
Mbese ubukristo bwawe bwubatse ku muco cyangwa ku ijambo ry’Imana?
Iki ni ikibazo kibajijwe n’umuntu umwe mu gitangazamakuru cya Gikristo kitwa Charisma magazine. Uyu aribaza ikibazo mu rurimi rw’icyongereza kigira kiti ‘’Are you a Biblical Christian or a Cultural Christian?’’ Iki kibazo nicyo nagize ngo tugarukeho mu magambo magufi tugenekereje arakubaza niba uri Umukristo ushingiye kuri Bibiliya cyangwa ku muco.
Uwibaza iki kibazo arabihera ku busesenguzi yakoze nyuma yo kubona umubare w’abakristo urushaho kwiyongera hirya no hino mu bihugu bitandukanye ariko kandi na none kuri we ntabona umusaruro wabyo.
Aha niho ashingira avuga ko ushobora gusanga abantu benshi barabaye abakristo ariko hakaba hari ibindi bintu banze kurekura, bakaba abakristo b’umuco, aho kubaka ku mahame y’ijambo ry’Imana, ari yo Bibiliya.
Ibi yabihereye kuburyo we asanga umubare w’abakristo woyongera nko muri Amerika kurusha mbere aho abasha kumenya cyane amakuru yaho. Nyuma y’ibi akibaza iki kibazo, ‘’Niba itorero rifata igice kinini cy’ubuzima bwacu, kuki bitagira ingaruka kuri sosiyete yacu, bidatanga impinduka igaragara?’’
Ibi bivuze ko ikibabaje ari uko umubare uzamuka, umusaruro ukagabanuka.
Ibi bivuze ko abantu bashaka kujya mu ijuru ariko kandi hakaba hari n’ibindi byinshi bibazengurutse banze gutandukana nabyo, bigatuma aho gushishikazwa no kumenya icyo Imana ivuga mu ijambo ryayo, bishyiriyeho andi mahame bakurikiza, rimwe na rimwe aboroheye kuko ahuje n’irari ryabo.
Mbese umuntu yavuga ko hafi y’inzira ijya mu ijuru, abantu bahaciye akandi kayira gateganye n’inzira ijya mu ijuru, uwababona yakwibeshya ko nabo ari ho bajya kandi si byo. Baje gukizwa bitirirwa Yesu, ariko bakorera abandi bami bo mu isi n’izindi mana, mbese birirwa mu nsengero bagataha iwabo muri kamere basanganywe, muri bya bindi byo mu miryango n’ibindi byinshi bitandukanye ariko byose bigamije kubakamuramo ukubaho kw’Imana mu buzima bwabo.
Nkwifurije kuba umukristo wemera gukurikira Kristo, ugatandukana n’umuco, imiryango n’andi mahame yose, ahubwo ukubaka ku mahame y’ijambo ry’Imana, nibwo uzagera mu ijuru amahoro. Imana idutabare. Amen.


text:
Iyo uhuye n’ Imana Dr Fidele
IYO UHUYE N’IMANA
Itangiriro 16:7 - Marayika w’Uwiteka amubonekera mu butayu, ari hafi y’isoko yo mu nzira ijya i Shuri.
Itangiriro 16:11 - Marayika w’Uwiteka arongera aramubwira ati"Dore, uratwite uzabyara umuhungu, uzamwite Ishimayeli, kuko Uwiteka yumvise kubabazwa kwawe.
Itangiriro 16:13 Ahimba Uwiteka wavuganye na we izina ati"Uri Imana ireba." Ati"Mbese Indeba nayiboneye na hano?"
Ubuzima bwa Hagari n’uburyo yahuye n’Imana bwanyigishije byinshi birimo ibikurikura:
1) Imana yamuvuze mu mwirondoro we wose. Ubundi Aburahamu na Sara bamwitaga umukozi. Ariko Imana imuhamagaye imuvuga mu izina, inavuga n’umurimo yari ashinzwe ( ndetse na statut social). Ntawe itazi. Nawe irakuzi.
2) Mu gihe we yari yihebye, abona urupfu, Imana yabonaga umugambi imufiteho. Ntawe itagiraho umugambi mwiza.
3) N’ubwo yari umujakazi ndetse n’umunyamahanga usuzuguritse, Imana yavuganye nawe nk’uko yavuganaga na Aburahamu na Sara. Ntabwo ivangura.
4) Imana yamuhaye isezerano rikomeye: Umwana w’umuhungu azabyara, amazina, isezerano ry’ibyo izakoresha uwo mwana. Ntawe itagirira isezerano.
5) Hagari yamenye ko Imana imureba. Iyo uhuye n’Imana umenya ko ikwitaho. Nawe irakureba.
Mugire umunsi mwiza mwese!
Dr Fidèle MASENGO, Foursquare Gospel Church Kimironko masengof@yahoo.fr


text:
Ibi byabereye mu mu butayu bwa Kanyarira, mu Kagari ka Mpanda, Umurenge wa Byimana, Akarere ka Ruhango, mu Ntara y’Amajyepfo.
Kujya mu butayu ni imvugo yazanywe n’abarokore bashaka kuvuga ahantu bajya gusengera hitaruye abantu nko mu mashyamba, ubuvumo, mu mazi, mu mabanga y’imisozi n’ahandi bitandukanye n’ubutayu busanzwe bw’ahatagira ibinyabuzima.
Mu kiganiro uyu mukobwa utarashatse ko amazina ye atangazwa yagiranye n’umunyamakuru wa IGIHE yavuze ko ibyo yaboneye Kanyarira ari ubucuruzi bw’abiyita abakozi b’Imana kuko batavuga icyo bakweretsweho utaratanga icyo bise ituro ry’uko ushimira Imana ibigiye gukoreka.
Ati “Nari maze iminsi itanu ndangije kaminuza, ubwo twahagurutse i Kigali saa kumi n’ebyiri za mu gitondo, ari ubwa mbere ngiyeyo ariko kuko umubyeyi twabanaga we yari asanzwe ajyayo yanyishyuriye byose turagenda.Twaragiye dusanga hari abantu baba bihaye akazi ko gushyira abantu kuri gahunda babagabanyamo amatsinda yo gusengeramo."
"Njyewe nagiye mu itsinda ry’abantu icumi turasengana, abahaje inshuro zirenze imwe bemezaga ko ibyifuzo byabo byagiye bisubizwa bakaba bagarutse bazanye ibindi bityo bagasaba twebwe tuhaje bwa mbere kugira icyizere cyo gusubizwa bati ‘ukwizera kurarema’.”
Hari agace kameze nk’isuzumiro
Nyuma y’iminota nka 40 barimo gusenga no kubwirana amagambo ahumuriza umutima, ngo uyu mukobwa yatangiye kubona ba bandi bashinzwe gushyira abantu kuri gahunda baza bakajyana umuntu umwe yagaruka na we akajyana undi bityo bityo.
Ati” Haba hari abakozi b’Imana batandukanye; ushinzwe gahunda araza akakujyana ukinjira ahantu mu rutare maze ukahasanga umukozi w’Imana, akakubaza amateka y’ubuzima bwawe, uburyo ubayeho mu buzima bwa buri munsi ndetse akakubaza n’ibyifuzo wazanye .Iyo ibyo birangiye asengera bya byifuzo wamuhaye agufashe mu biganza.”
Icyaje kumubera urujijo ni uko bamutumye amafaranga
Uyu mukobwa avuga ko nyuma yo gusengerwa, umukozi w’Imana yamubwiye ko Imana imweretse ibisubizo ku byifuzo bye ariko azabimubwira ari uko yazanye ibihumbi 10 nk’ituro ry’umuntu ushimira icyo Imana igiye gukora.
Ati “Yamaze gusenga arambwira ngo Imana imweretse ibisubizo by’ibyifuzo byanjye. Gusa ngo kuko Imana itavugira ubusa, yansabye ko ku munsi ukurikiyeho nzamusanga aho asengera mu mujyi wa Kigali, nzanye ibihumbi 10 maze akambwira icyo Imana yamweretse.
Yabanje kuntera amatsiko ambwira ko Imana imweretse ibimenyetso by’umusore tuzabana, itariki ndetse n’umwaka bizabera ariko ngo icyo gisubizo ntabwo yapfa kukimpa Imana yamubujije.”
Uyu mukobwa ngo mu gahinda kenshi yamubwiye ko adashobora kuyabona kuko ari umushomeri maze uwo mukozi w’Imana amubwira ko niba bimubabaje yanayaguza.
Uyu mukobwa mu gutaha ngo yagaragarije uwamujyanye ko atishimiye uburyo abo bakozi b’Imana bakora.
Ati” Nabwiye uwo mubyeyi ko rwose biriya ari ubucuruzi , nti ‘ni gute Imana yagusubiza maze ikanga kukubwira igisubizo cyayo. Ikindi namubwiye ni uko biriya bintu byo kubanza kukubaza uko wabayeho, uko urya n’uko uryama bimeze nk’uko mu bapfumu babikora .”
Ngo uwo mubyeyi we kuko yari asanzwe ajyayo yamusabye kumvira icyo yabwiwe ibindi Imana izagenda ibimwumvisha.
Umunsi wo kujya gufata igisubizo ntiyagiyeyo
Uyu mukobwa ngo nyuma yo gusanga aba biyita abakozi b’Imana baba bibereye mu nyungu zabo ngo yanze kujyayo atari uko yayabuze ahubwo yakemanze iyo mana yaka amafaranga kugira ngo isubize abayitakira.
Ati “Narabaketse ko atari Imana nyakuri basenga kuko yabaga yakubajije ibyawe byose niba ukora cyangwa udakora , bigatuma aguca amafaranga akurije uko ubayeho; hari abo yatumye ibihumbi 300, ibihumbi 200, 50 ,10 bitewe n’uko yakubonye .Ibyo rero nasanze ari ubucuruzi bituma ntajyayo.”
Hari mugenzi we wagiye gufata igisubizo
Ngo uyu mukobwa yakurikiranye amakuru ngo azamenye mu by’ukuri niba koko igisubizo bagitanga igihe watanze amafaranga wasabwe.
Ati” Navuyeyo mfashe nimero z’undi muntu nari nabonye wari wasabwe amafaranga ibihumbi 50 ngo bamusengere akire inyatsi. Nyuma namubajije niba yaragiye gufata igisubizo ambwira ko yagiyeyo ndetse amafaranga bamuciye yayabahaye .Ngo uwo mukozi w’Imana yamusubiriyemo amateka ye kuko n’ubundi yari yayamubwiye maze amubwira ko Imana ibishyizeho iherezo nyuma yo kuzana ituro ry’uko yizeye kandi ayishimira igisubizo cyayo.”
Yafashe icyemezo cyo kwisengera we ubwe
Uyu mukobwa yafashe umwanzuro wo kujya yisengera ku giti cye kuko yabonye abo babikora batabikoreshwa n’urukundo ahubwo ari amaramuko baba bishakira.
Ati “Kuva navayo ubu kimwe mu byifuzo nari mfite cyaracyemutse ndacyarindiriye Imana ngo isubize n’ibindi.”


text:
“Mwese abarushye n’abaremerewe, nimuze munsange ndabaruhura. Matayo 11:28
Urugendo rugana ubwami bw’ijuru ni rurerure cyane,harimo ibirushya byinshi,ku buryo bamwe bibibaza niba bazagerayo ariko igisubizo Yesu Kirisitu atanga ni kimwe”Munsange ndabaruhura”,nta hantu na hamwe Yesu yavuze ngo kora kino cyangwa ntukore iki kugira ngo uhabwe imbaraga zo gukomeza urugendo ahubwo we agusaba ko wamwegera.
Nusanga Yesu azakubera ibyiringiro kandi azagushoboza kubona ibyo wifuza,azaguha imbaraga zo kunesha icyaha maze utangire kumva indirimbo nshya zuzuye umutima wawe.Niba rero ushaka kunesha icyaha,nta bundi buryo keretse gusanga Yesu.
Yesu Kristo yemera ko ari we fatizo n’ishingiro rya byose,tekereza nawe ukuntu yemeye kwireherezaho abantu bose akavuga ngo tumusange,iyo wemeye ukamusanga bihindura ibyari byaranze guhinduka,mwegurire byose kugira ngo uruhuke kandi ubashe kugira ubuzima bwuzuye,Bibiliya iravuga ngo” Kandi mwuzuriye muri we, ari we Mutwe w’ubutware bwose n’ubushobozi bwose”.Abakolosayi 2:10,muri we niho uzakura ubushobozi bwo gukomeza urugendo rw’agakiza.
Yesu yemera kubana nawe akaguha ikiruhuko kandi akanagukomeza kugira ngo ushobore gukomera muri ur’urugendo,Yesu ntabwo ashaka ko ubaho mu buzima bw’ubupfu kandi agufitiye ubuzima ahubwo ashaka ko uhora uharanira kuba mu buzima bushaka Imana kandi ukikomereza muri we iminsi yose kuko atajya akurambirwa.


text:
Byagarutsweho kuri uyu wa 25 Ukwakira 2016 mu muhango wo guherekanya ububasha hagati ya Guverineri Alphonse Munyantwari na mugenzi we Marie Rose Mureshyankwano.
Guverineri Alphonse Munyantwari wari umaze imyaka hafi itandatu ayobora Intara y’Amajyepfo, ubu yahawe kuyobora iy’Iburengerazuba naho Marie Rose Mureshyankwano wari umaze imyaka 10 ari Umudepite agirwa Guverineri w’Intara y’Amajyepfo.
Umunyamabanga wa Leta muri Minaloc ushinzwe iterambere ry’abaturage, Vincent Munyeshyaka, wayoboye uyu muhango, yagarutse ku ruhare rwa Guverineri Munyantwari mu kwesa imihigo mu Ntara y’Amajyepfo.
Yagize ati “Ibyiza byakozwe muri iyi Ntara y’Amajyepfo birigaragaza, ndagira ngo nshimire Guverineri Munyantwari, […] biragaragarira kuba muri iyi myaka ishize uturere two muri iyi Ntara hafi ya twose twazaga mu myanya ya mbere mu kwesa imihigo neza. Wabonaga rwose mu myanya 10 ya mbere harimo ubwiganze bw’iyi Ntara y’amajyepfo”.
Guverineri Munyantwari yasabwe kuzamura Intara y’Iburengerazuba
Vincent Munyeshyaka yavuze ko bizeye ko Guverineri Munyantwari aho agiye azahateza imbere nkuko yabikoze mu Majyepfo.
Ati “Turizera ko uwo muco niyo mikorere abijyanye aho agiye, kandi aho ari ni umusaruro waturutse mu mikorere yagezeho ubwo yari muri iyi Ntara y’Amajyepfo”.
Yakomeje agira ati “Icyo namubwira ni uko agifite inkunga yacu, tuzamuba hafi nka Minisiteri y’Ubutegetsi bw’Igihugu, kandi naho agiye hari abafatanyabikorwa, hari abaturage kandi ubushobozi bwo kuba umuhuzabikorwa, guhuza abantu, guhuza inzego tubumuziho, ku buryo twizeye ko n’iriya Ntara nayo igiye kuzamuka”.
Guverineri Mureshyankwano yahawe impanuro
Munyeshyaka Vincent yabwiye Guverineri mushya w’Intara y’Amajyepfo, Marie Rose Mureshyankwano, ko agomba gukomeza kuyiteza imbere kuko umusingi aheraho uhari.
Yagize ati “Aho uhera umusingi bawukweretse, mu nzego zose, ubukungu, iterambere ry’umuturage, imibereho myiza, byose umusingi urahari. Turifuza ko wahera aho byari bigeze, intambwe yari imaze guterwa ugakora ku buryo mutera izikubye kabiri. Hari byinshi byiza byakozwe, turagira ngo muzongere mushyiremo imbaraga, ubufatanye, mukorere hamwe, iterambere ryo muri iyi Ntara rikomeze ryiyongere”.
Guverineri Munyantwari ati “Icyizere nagiriwe sinzagitetereza”
Guverineri Alphonse Munyantwari mu ijambo rye yashimiye abakozi bakoranye, avuga ko yishimira byinshi bagezeho mu guteza imbere Intara y’Amajyepfo n’abayituye, anashimangira ko icyizere yagiriwe atazagitetereza.
Yagize ati “Ndagira ngo nshimire cyane Nyakubahwa Perezida wa Repubulika y’u Rwanda, Paul Kagame, wangiriye icyizere kugira ngo nyobore iyi Ntara y’Amajyepfo mu gihe cy’imyaka itanu n’amezi icyenda. Mboneraho n’umwanya wo kongera kumushimira ko yangiriye icyizere akanshinga kuyobora Intara y’Iburengerazuba, nkaboneraho n’umwanya wo kongera guhamya ko izo nshingano n’icyizere ntazabitetereza”.
Ku rundi ruhande, Guverineri mushya w’Intara y’Amajyepfo, Marie Rose Mureshyankwano, yashimiye Umukuru w’Igihugu wamugiriye icyizere, yizeza ko azakorana umurava imirimo ashinzwe aharanira iterambere ry’abaturage.
Yashimiye mugenzi we Munyantwari we n’ikipe bakoranye, uburyo bateje imbere Intara y’Amajyepfo, avuga ko nawe azabyubakiraho.
Yagize ati “Ndabizeza ubwitange, murabona ko mfite imbaraga n’ubushake, ndabizeza imikoranire myiza igamije gushyira mu bikorwa icyerekezo cya Nyakubahwa Perezida wa Repubulika, gishyira abaturage ku isonga mu bikorwa byose bibateza imbere”.
Yakomeje ati “Niteguye kuzakira inama n’ibitekerezo byiza byanyu, kuko ni ibintu bizamfasha bikangirira akamaro, kugira ngo dufatanyije namwe turusheho kuguma ku isonga mu kwesa imihigo. Ndi Umuntu umenyereye kwakira inama, ndumva tuzafatanya abaturage b’Intara y’Amajyepfo tukabayobora neza”.
Marie Rose Mureshyankwano abaye Guverineri wa kane uyoboye Intara y’Amajyepfo, akaba yari amaze imyaka igera ku 10 ari Intumwa ya Rubanda mu Nteko Ishinga Amategeko y’u Rwanda.